Саид Аҳмад. Ҳиндча қўшиқ (ҳажвия) | www.ziyouz.uz\nБош саҳифа Ўзбек насри онлайн антологиясиСаид Аҳмад (1920-2007)Саид Аҳмад. Ҳиндча қўшиқ (ҳажвия)\n(Соддалар ўқимагани маъқул)\nИт кимга дўст —\nҚосимжон машинани гаражга киритиб, дарвозанинг уч жойидан қулфлаб калит ўйнаб келаркан, учинчи йўлак олдида болаларнинг чиройли бир итни силашаётганини кўрди. Ит ҳуш ёққанидан ҳузур қилиб, кўзларини юмиб олган. Ўриндиқда ўтирган шоп мўйловли, лўлига ўхшаган давангирдек йигит дастрўмол билан кўзларини артиб йиғларди. У анча вақтдан бери йиғлаётган бўлса керак, қовоқлари қизарган, дастрўмоли жиққа ҳўл эди.\n— Бу кимнинг ити? — деди Қосимжон.\nБолалар йиғлаб ўтирган кишини кўрсатишди. Қосимжон бу лўли бечоранинг бошига ташвиш тушганга ўхшайди, деб ёнига бориб ўтирди.\n— Нима бўлди, дўстим? — деди меҳрибончилик қилиб.\nЛўли жавоб бермади. Қосимжон ҳадеб сўрайверганидан кейин ҳиқиллаб тилга кирди.\n— Э, ака, менинг бошимга тушган мусибат ҳеч бир мўминнинг бошига тушмасин. Бу дунёда мен яккаи ягонаман. Бизнинг Молдавияга немис фашистлари яқин қолганда мен тўрт ёшли бола эканман. Катталар партизанликка кетишибди. Биз бечораларни буёққа эвакуация қилишган. На отамни биламан, на онамни. Детдомда менга Фармон деб от қўйишган экан. Шунча йиллар ўтди. Мен ўзимни лўли деб юрган эдим. Бу дунёда менинг бор-йўқлигимни суриштирадиган одам бўлмаган. Яқинда мени Ташқи ишлар вазирлигига чақириб, ота-онам борлигини, улар Руминияда яшаётганликларини, асли отим Алеко эканини айтишди. Руминиядан менга виза келди. Индинга Москва орқали Бухарестга учаман. Бу хушхабардан бошим осмонга етди. Ота-она дийдорига зор эдим.\n— Итингизни ҳам олиб кетмоқчимисиз? — деди Қосимжон.\n— Йўқ, ака, сиз ўрис шоири Турғуневнинг «Муму» деган шеърини ўқиганмисиз? Ўшанда бир соқов ўрис итини сувга чўктиради. Мен буни сувга чўктиролмайман. Бу менинг энг яқин дўстим. Ит бўлса ҳам одамнинг гапини тушунади. Иш буюрсам югуриб бориб, бажариб келади. Ишонмайсизми, мана кўринг.\n— Геббелс, — деди у итга қараб. Ит ўгирилди. — Чекким келди, дўстим.\nГеббелс болалар қуршовидан чиқиб Фармоннинг олдига келди. Фармон икки бармоғини лабига босиб, худди папирос чекиб тутунини пуфлаётган ишорасини қилди. Ит тушунди. Тротуар бўйлаб ер ҳидлаб кетаверди. Нариги йўлак олдида тўхтади. Ерда ётган чала чакилган сигарета қолдиғини беозор тишлаб, орқасига қайтди. Фармон унинг бошини, бўйнини силаб сигаретани олди. Гугурт чақиб тутатди.\nҲамма ҳайрон. Бу ит чинакамига гапга тушунар экан. Фармон унга ёт, дамингни ол, деди. Геббелс қорнини ерга бериб, узатилган олдинги оёқлари устига иягини қўйиб кўзларини юмди.\nБолалардан бири сўради:\n— У қанақа тилга тушунади, ўзбекчаям биладими?\n— Кўп тилларга тушунади, ўрисчаям, испанчаям тушунади.\nГеббелс ит эмас, бало экан.\n— Нима қилмоқчисиз? Ё сотасизми?\nФармон бош чайқади.\n— Геббелсни уёққа олиб кетиб бўлмайди. Минг хил исправка керак. Сотишга кўзим қиймайди. Итнинг қадрига етадиган одам топилса, текинга бериб кетардим.\nФармон қидираётган одам шу топда унинг ёнида ўтирган эди.\n— Мен олай, — деди Қосимжон. — Кўпдан шунақа итни орзу қилиб юрган эдим.\nИккинчи қаватнинг айвонида панжарага бағрини бериб турган ёшгина жувон гапга аралашди:\n— Агар шу итни оладиган бўлсангиз, гаражда боқасиз. Уйга киритмайман, — деди.\nУ Қосимжоннинг хотини Анзират эди. Зум ўтмай пастга тушиб эрини четга тортди.\n— Ўйлаб қарасам, битта ит керак экан. Ўн еттинчида Ҳасан билан Ҳусаннинг туғилган куни. Мактаб-интернатдан келишганда шу итни совға қиламиз. Лўли пул олмайман, деяпти, ундоқ бўлса уйга обкиринг,овқат тайёр. Иссиққина еб олсин.\nҚосимжон Фармонни қўярда-қўймай уйга олиб кирди. Геббелс ҳам унга эргашиб уйга кирди. Қосимжон кириши билан боятдан бери кўтариб юрган бир даста калитни телефон столчасига ташлади. Меҳмонни ўтиришга таклиф қилиб, ўзи ечингани ичкари хонага кирар экан, етимлик, мусофирлик бечорани шу куйга солган бўлса керак, деб ўйлади.\nЧиндан ҳам у жуда уятчан, бировнинг бетига тик қарамайдиган андишали лўли экан. Хижолатдан бошини кўтармайди. Дастурхон попугини ҳимариб, жимгина ўтирибди. Анзират булғор қалампирига қийма тиқиб димлаган экан, бир лаган қилиб ўртага қўйди.\nУ қиймага гўшт шилганда елим халтага тўрт-бешта суякни солиб қўйган эди. Иккитасини чети учган тарелкага қўйиб олиб чиқди. Геббелснинг тумшуғи олдига қўйди. Ит қарамади. Фармон еявер Геббелс, дегандан кейин ит суякларни оёқлари орасига олиб ғажий бошлади.\n— Жиндак-жиндак қиламизми? — деди Қосимжон.\n— Умримда оғзимга олмаганман, — деди Фармон ердан кўзини узмай.\nОвқатдан кейин чой ичишди. Фармон жавон олдига келиб, китобларни кўра бошлади.\n— Китобни яхши кўрар экансиз, — деди Қосимжон.\n— Китобнинг садағаси кетсанг арзийди, — дея жаҳон адабиётининг икки юз томлигига ҳавас билан боқди. — Китоб инсонга устоз. Уни ўқиган одамдан ёмонлик чиқмайди.\nФармон кетар олдида Геббелсни бағрига босиб, бўйинларини силади. Тумшуғидан ўпди.\n— Сен энди шу ерда қоласан, Геббелсгинам. Энди бир умр кўришмаймиз.\nУнинг кўзида ёш кўрган Геббелс оёқларига суйкалди. Сакраб елкаларига осилди. Фармон ундан кўз ёшларини яширмоқчи бўларди-ю, эплолмасди. Охири, жаҳл билан эшикни очди-ю шарт чиқиб кетди.\nАйрилиқ ёмон нарса. Ҳеч бандаи мўминни айрилиқ кўйига дучор қилмасин. Бир умр кўз олдида туриб қолади.\nАнзират яхши оилада тарбия кўрган аёл эди. Жонли-жонсиз нарсаларнинг ҳаммасини сизларди. «Дўконга гўшт кептилар», «Қор ёғаяптилар», «Электр ўчдилар» дерди.\nЭр-хотин ичкаридан эски бир адёл опчиқиб, тўрт буклаб, балконнинг бурчагига жой қилишди. Қолган овқатларни эски пачоқ алюмин товоқчада олиб чиқишди. Худди азиз меҳмонга, жой тайёр, ётасизми, дегандек итни айвонга таклиф қилишди. Ит худди илгарилари ҳам шу жойда ётиб юргандек, тўппа-тўғри бориб, адёлга қорнини бериб ётиб олди.\nЭр-хотин телевизор кўришди. Алламаҳал бўлганда Анзират итдан хабар олгани чиқиб, қайтиб кириб кетди. Ичкаридан, ит ётибдилар, дегани қулоққа чалинди. Чироқ ўчди. Бирон соат вақт ўтмай йўғон-ингичка хуррак товушлари келди…\nКўчадан эл оёғи узилди. Ҳаммаёқ жимжит бўлиб қолди.\nПастда бир маст одам ҳиндча қўшиқ хиргойи қиларди.\n— Овараху… Овараху…\nГеббелс ўрнидан туриб, панжарадан пастга қаради. Фармон унга қараб қўнғироқ чалаётгандек қилиб қўлидаги калитларни шилдиратиб кўрсатди. Геббелс тушунди. Ичкарига кириб телефон стулчаси устидаги калитларни эҳтиёт қилиб, овозиниям чиқазмай олиб чиқди-да, пастга ташлади. Фармон илиб олди. Тахминан ярим соатча вақт ўтиб бояги ҳиндча қўшиқ эшитилди:\nГеббелс яна пастга қаради. Фармон бояги шода калитни отди. Геббелс оғзида илиб олди-да, аста кириб телефон олдига қўйди. Ана шундан кейин у хотиржам бўлиб ўрнига ётди.\nЭрталаб Қосимжон Геббелсдан хабар олди. Ит бош кўтариб унга қаради. Қосим ичида, ҳа жонивор, ухламабсан-да, деб қўйди.\nШундан кейин у тошойнага қараб соқолини олди. Сочларини таради.\nИшга кетаётганида хотинининг лабидан ўпиб, Геббелсга қўл силтаб чиқиб кетди.\nОрадан беш дақиқалар чамаси ўтиб-ўтмай ҳовлиқиб унга кирди.\n— Анзират, Анзират!\nУнинг овози жуда хунук эди. Хотини қўрқиб кетди.\n— Мошина, мошина, — деди у энтикиб. — Бизни худо урипти, хотин. Мошина йўқ, ўғри опкетибди!\n— Вой, нега йўқ бўлар экан? Дурустроқ қарадингиз-ми? Кеча нима дегандим. Ит гаражда ётсинлар, демаганмидим… Яхшилаб қулфлаган эдингизми?\n— Бир эмас, учта кулф урган эдим. Энди нима қиламан?\n— Қулф жойида туриптиларми?\n— Кўп жоврайвермагин, қандоқ қулфлаган бўлсам, ўшандоқ турипти. Мошина учиб кетмагандир… Мелисани телефони қанақа эди?\n— Мен қаёқдан билай? Мелисага ишим тушмаган бўлса. Китобчани қарайми?\nУ шундай деб, телефон ёнида ётган китобчани очиб парақлади.\n— 02 эканлар.\nҚосимжон ҳовлиқиб мелисага телефон қилди. Кимлигини айтди. Қанақа мошинлигини айтди. Номерини айтди. Улар ҳозир борамиз дейишди.\nГўёки мелиса гаражга ундан олдин етиб келадигандек ҳовлиқиб чиқиб кетди. Барибир салкам икки соатдан кейин етиб келишди. Гаражга аввал мелиса итини киритишди. Ит дарров қайтиб чиқди. Капитан гараж ичига кириб, ит ҳид ололмайди, ерга бензин тўкиб кетибди ярамас, деди. ГАИ ходими, қулфларни текшириб кўрди. Биттаси жуда антиқа қулф экан, ҳайрон қолди.\nҚосимжон бу қулфни Сочида бир денгизчидан сотиб олганини айтди. Мамлакатимизда бошқа бунақа қулф йўқ.\nАнзират ҳам гапга аралашди:\n— Бунақа қулф биттайдилар. Калитлари ҳам битталар.\n— Барака топкур, синглим, бирпас жоврамай туринг. Миям ачиб кетди, — деди мелиса майори.\nУ шундай деб Қосимжондан мошинанинг ранги қанақалигини, бирон жойи қирилганми, пачоқ бўлганми, умуман, бирон ерида белгиси бормиди, деб сўради. Қосимжоннинг жавобларини дафтарига ёзиб олди.\n— Энди бундай қиламиз, манави учала қулфни олиб кетиб, экспертизадан ўтказамиз. Уч кундан кейин мелисага бориб учрайсиз, — деди майор.\nЁнбошида қизил жияги бор мошин жўнаб кетди. Қосимжон гараж дарвозасидаги учта илгакни сим билан боғлаб, афсус-надоматлар билан уйга қайтди.\nОёқ товушини эшитган Геббелс эшик томон ҳура бошлади. Эшик қулфида калит тиқирлаганида, безовталаниб акиллади. Эшик очилди. Геббелс думини ликиллатиб Қосимжоннинг туфлиларини ялади. Анзиратнинг атрофида гир-гир айланди. Қосимжон унинг бўйинларини маъюс силади.\nҚосимжон кеча хотинининг гапига кириб итни гаражга киритиб қўйганда бунчалик кўргиликлар бўлмасди. Айб ўзида бўлганидан Қосимжон хотинининг кўзига қараёлмасди. Нима бўлди? Яп-янги мошин эди. Уни яйрабгина минмаган ҳам.\nДам олиш куни Ҳасан-Ҳусанларни мактаб-интернатдан опкелиб далаларга опчиқиб ўйнатмоқчи эди. Шунча пуллик нарса бир кечада йўқ бўлди-қўйди.\n— Хотин, — деди у, — ўзимиз билан ўзимиз овора бўлиб Геббелс бечорага овқат ҳам бермапмиз.Товоғига бир нима солиб қўй, еб олсин.\n— Ташвиш тортманг, итимиз овқат еганлар. Бир коса сутга нон бўктириб берганман.\n— Бўлмаса мен бирров ишхонамга бориб келай. Сен уйда ўтиратур. Қолган-қутган нарсаларимизни ҳам ўғри шилиб кетмасин.\n— Ҳой, шошманг. Менам ишга бориб келаман. Ташвиш қилманг. Уйда ит борлар.\n— Тақинчоқларингни эҳтиёт қил. Кўр ҳассасини бир марта йўқотади. Маҳаллага ўғри оралапти. Тақинчоқларингни ҳам боплаб кетишмасин. Ўғри бир марта кирган уйига иккинчи қайтиб кирмайди, деган гапга ишонма. Ўғрида инсоф нима қилади.\nАнзират тортмадан тилла билакузукларини, марваридларини, зирагу узукларини шошиб олди-да, стулга қўйди. Ҳаммаси жойида. У тақинчоқларини рўмолчага тугиб жавон устидаги самоварнинг ичига солиб қўйди.\nЭнди бу нарсаларини одам тугул қуш ҳам тополмайди, деб қўйди.\nИккови ишга жўнаб кетишаркан, Қосимжон уларни кузатгани йўлакка чиққан Геббелснинг бошини силади.\n— Хўжайин, энди буёғи ўзингизга қолди. Ҳушёр бўласиз-да, — деди.\n— Овқатингизни товоққа солиб қўйганман, — деди Анзират. — Бўкмасдан енг.\nИт ҳамма гапга тушунгандек бош эгиб тураверди. Ана шундан кейин эр-хотин жанозага кетаётгандек ғамгин бир алпозда чиқиб кетишди.\nОрадан ярим соатча вақт ўтди. Геббелс балконда ётибди. Унинг ўйчан кўзлари нима ишлар қилсам бўларкин, деган маънони англатарди, пастдан ҳиндча қўшиқ эшитилди:\nИт югура солиб бир сакраб жавон устига чиқди. Самоварни тутқичидан тишлаб ётқизди, тугунчани олди. Тишлаб гилам тўшалган полга сакради. Кўчада Фармон уни кутиб турарди. Геббелс тугунчани отди, у илиб олди.\nБугун Қосимжоннинг бормаган жойи қолмади. Шаҳар мелисаси бошлиғига учрашди, прокурорга борди. Бир юрист ўртоғиникига бориб маслаҳат солди.Шаҳар ҳокимининг қабулхонасида икки соат ўтириб, киролмади. Ҳориб-чарчаб қайтиб келаётганида тоғаси учраб қолди.\nҚосимжон мошин олаётганда тўрт минг сўм пули етмай тоғасидан қарз олган эди. Атайин қилгандек, тоғаси қизини чиқазадиган бўлиб қопти. Пулини қистади. Қосимжоннинг ранги бўзга ўхшаб оқариб кетди. Хўп, хўп, эртага етказаман, деб хайрлашди.\nЧарчаб, қорни очиб, уйга келса, хотини овқат қилмапти. Ишхонасидаги буфетдан ўнта пирожки олиб келган экан, олдига қўйди.\n— Геббелсга бердингми? — деб сўради Анзиратдан.\n— Тўрттасини еб олдилар, — деди у бир итга, бир эрига қараб.\nҚосимжон тоғасининг пул қистаётганини хотинига қандоқ қилиб айтади! У лабларини қоғоз сочиқ билан артаркан, хотинига ёнимга ўтир, деди.\n— Менга қара, тоғам қизини чиқазадиган бўлиб қопти. Шунга…\nУнинг гапи оғзида қолди. Анзират сакраб туриб кетди. У ёқдан-бу ёққа юраркан, вой ўлай, вой ўлай, деб жоврарди.\n— Менга қара, ҳовлиқма, одамнинг бошига бундан ҳам оғир мушкуллар тушиши мумкин. Бизга нима бўпти. Куч-қувватимиз бор, ишлаб топамиз. Сенга «Жигули» экан-ку, «Волга» олиб бераман. Уч фоизлик заёмимиз бор эди. Шуни опчиқ.\n— Сотасизми?— деди хотини.\n— Бошқа иложи йўқ. Жами беш минг сўмли заёмимиз бўлиши керак. Тўрт мингини бериб қарздан узиламиз. Ҳасан-Ҳусанлар туғилганда тоғам саккиз юз сўмлик гилам совға қилган эдилар. Ҳозир ўша гиламлар уч ярим минг сўмдан сотиляпти. Биз ўша қолган минг сўмни тўёнага қайтарамиз.\n— Икки қўлимизни бурнимизга тиқиб қолаверамизми? Хонавайрон бўлдик-ку.\n— Ҳовлиқма, ўзингни бос! Ўлимдан бошқасининг чораси топилади. Ишқилиб, ўлим бўлмасин. Қўшалоқ ўғлонларимиз омон бўлишсин. Опчиқ ўша заёмларни.\nХотин бир даста заёмни ўлик кўтаргандек мотамсаро юриб олиб чиқди. Қосимжон санаб, стул четига қўйди.\n— Ютуқ-путуқ чиқмаганмиди? — деб сўради у ютуқ чиқмаганини билса ҳам эҳтиёт шартдан.\n— Э, ўлсинлар, ўн бир йилдан бери бир тийин ҳам чиқмайдилар.\n— Обориб телефон тагига бостириб қўй. Тонг отмай олиб боришим керак. Эрта азонда қўй бозорига бораман, деяётган эди.\nАнзират заёмларни газетага ўраб, телефон тагига бостириб қўйди.\nИккови ниҳоятда чарчашган эди. Ётишдию ухлаб қолишди. Геббелс тиқ этса бошини кўтариб, ниманидир кутиб ётарди. Ниҳоят тун ярмида пастдан ҳиндча қўшиқ эшитилди:\nГеббелс ўрнидан туриб телефон томонга қараб юрди…\nҚосимжон билан Анзиратнинг эрталабки аҳволини тасвирлайдиган машинкамнинг ҳарфлари синиб кетса бўлмайдими? Бу воқеа ёзилган қоғозларим ёниб кетса бўлмайдими!\nАнзиратнинг «Геббелсгинам, заёмлардан ҳам айрилиб қолдик», — деб йиғлаётганини қандоқ тасвирлаш мумкин? Бу сатрларни ўқиётган китобхоннинг юраги бардош берармикан?\nҚистаманг, қистаманг, азиз ўқувчим! Бу ёғи нима бўлди, деб сўраманг. Қўлимни кесиб ташласангиз ҳам, қаламимни синдириб ташласангиз ҳам ёзолмайман.\nБу манзарани ҳатто Фирдавсий ҳам, Навоий билан Толстой ҳам тасвирлаёлмайди!\nҚистаманг. Мен бир ожиз ёзувчингизман, холос.\nАбдулла Қодирий тирилиб келса-ю, шу ҳикоямни ўқиса, ё пешонамдан ўпади, ё орқамга бир тепади.\n← Аввалги Аввалги Саид Аҳмад. Бир сиқим хандон писта (ҳажвия)\nКейинги → Кейинги: Саид Аҳмад. Ханка билан Танка (ҳажвия)


Каратэчимиз "Премьер лига" мусобақа совриндори\n11 июнь, 2018, 15:15 302\nТуркиянинг Истанбул шаҳрида каратэ бўйича «Premier League» таснифига кирувчи нуфузли мусобақа ниҳоясига етди. Бу ҳақида МОҚ матбуот хизмати хабар бермоқда.\nУшбу турнирда ўзбекистонлик спортчилар ҳам иштирок этиши ҳақида хабар бериб ўтгандик. Жаҳоннинг 35 давлатидан 607 нафар спортчи қатнашган нуфузли турнирда ғолиб ва совриндорлар 14 та вазн тоифасида аниқланди. Мусобақа якунига кўра, -50кг вазнда юртимиз шарафини ҳимоя қилган Баҳринисо Бабаева финалгача етиб бориб, кумуш медаль соҳибасига айланди.\nТерма жамоамиз етакчиси, «Premier League» турнирларининг Париж (Франция), Роттердам (Голландия), Дубай (БАА) ва Работ (Марокаш) шаҳарларида бўлиб ўтган мусобақалари ғолиби Садриддин Сайматов бу сафар совриндорлар қаторидан жой ола билмаган бўлсада, янгиланган жаҳон рейтингида у катта эҳтимол билан ўз вазн тоифасида яна пешқадамга айланади.


Қора сочли қаҳрамон - 28 Июня 2018 - www.SheJoT.CoM\niphone, aEpitteeswaws, sardar95, Aziz94\nГлавная » 2018 » Июнь » 28 » Қора сочли қаҳрамон\nҚора сочли қаҳрамон\nОчиғини айтсам, бу гал паришонхотирлик тўғрисида ёзмоқчиман. Ёзганларимдан паришонхотир кишилар хафа бўлишмайди, чунки улар паришонхотирликлари туфайли буни ўқишмайди.\nОдатдаги одам учун паришонхотир киши азоб-уқубатнинг ўзгинаси: у баъзида бошқаларнинг янгироқ калишини ўзиникидай бемалол кийиб кетаверади, бошқа бировнинг хотинини худди ўзининг хотинидай ўпиб олади. Берган ваъдаси ҳамиша ёдидан кўтарилади. Бир ишни ишониб топширсангиз, уни албатта унутади.\nТўғриси, менда ҳам баъзан шунақа бўлиб туради.\nБир куни қандайдир ялтироқ китобни сотиб олиб, китоб дўконининг пештахтаси олдида тургандим, ўша фаромуш зот кириб келди-да, ўзини хотираси кучли киши қилиб кўрсатмоқчи бўлди. Менинг олдимга тўғри келиб бидирлади:\n— Менга китоб беринг!\nМен унга таажжубланиб қарадим:\n— Мен харидорман…\n— Нимага бўлмаса сиз пештахтанинг ортида турибсиз? — деди у.\n— Мен пештахтанинг ортида эмас, бу томонида турибман, — дедим энсам қотиб.\nУнга бу оддий мантиқ етарли бўлмади.\n— Демак, мен харидор сифатида пештахтанинг у томонига ўтишим керак экан-да. Мен бир томонда бўламан, сиз қарама-қарши томонда. Қаранг-а!\nУ мени мушкул аҳволга солиб қўйдим деб ўйлаб, айёрона кўз қисди, аммо шу вақт ҳақиқий сотувчи келиб қолди ва сўради:\n— Нима буюрадилар?\nШунда ўша тентак ёйилиб тиржайди ва бамайлихотир деди:\n— Сизга нима керак ўзи?\n— Менга китоб беринг.\n— Қанақа китоб?\nУнинг юзида азобли зўриқиш пайдо бўлди ва хижолат бўлиб деди:\n— Ҳалиги… бор-ку…\n— Сарлавҳаси нима эди?\n— Гап шундаки, мен… сарлавҳасини унутиб қўйибман. Мени ҳалиги… Эҳтимол, эсларман…\nСотувчи учун бундай ғаройиб харидорга стул бериб, то эслагунича ўтириб туришини илтимос қилишдан осони йўқ эди, аммо бу китобхон анойилардан бўлмасачи?\n— Сиз эҳтимол муаллифини эсларсиз? — деди сотувчи умид билан.\n— Йўқ, муаллифини ҳам эслолмайман, аммо бош қаҳрамоннинг сочлари тим қора эканлиги аниқ.\n— Э, бу билан иш битмайди. Қорасоч қаҳрамонлар китобларда тўлиб ётибди! Унинг исми нима эди?\n— Унинг исми… Худо ҳаққи, эсладим! Бу сўзни, биласизми, бошқа бир китобнинг муқовасида ҳам кўрганман.\n— Сиз мабодо нашриётнинг номини айтмаяпсизми?\n— Э, қуриб кетсин нашри! Эркак кишининг исми эди. Менга… ҳеч бўлмаса, Тургенов асарлари тўпламини беринг!\nСотувчи таажжубдан ёқасини ушлади.\n— Ўраб бераверайми? — деди у ниҳоят енгил тин олиб.\n— Кимни? Ўйлаб гапиряпсизми? — жаҳли чиқиб кетди харидорнинг. — Мен ўраб қўйилган китоблардан у сўзни қандай топаман? Ҳар қанақасини беринг… Ҳа, мана буни…\nУ Тургеновнинг китоби жилдидаги "Том ” деган ёзувга кафти билан уриб хитоб қилди:\n— Мана ўша исм, эсладим.\n— Том ? Нима у, қиролмиди?\n— Э, бошга битган бало! Сизга ким айтди, уни қирол деб?\nХаридор ўйланиб қолди ва кейин кафти билан пешонасига урди:\n— Ҳа, эсимдан чиқибди! Унинг шахсий уйи бор эди.\nСотувчи оғир нафас олди.\n— Эслолмайсизми, унинг уйи шаҳарнинг қайси қисмида жойлашган эди? Даромади яхшимиди? Қуриб кетгур ижарачилар ўз вақтида пул тўлаб туришармиди? А? Бир эслаб кўринг-чи.\nХаридор саросимага тушмади, мутлақо хотиржам, таъкидловчи руҳда деди:\n— Буни эслолмайман… Аммо кимнингдир қариндоши бўлгани рост.\n— Бекор гап. У ҳеч кимнинг қариндоши бўлмаган. Қариндошларни тиқиштиришннг нима кераги бор.\n— У уларнинг амакиси эди.\n— Уларнинг-да умуман!\nСотувчи тишларини ғижирлатди. Унга раҳмим келиб кетди.\n— Чамамда, мен уни тушундим, — дедим яқинига бориб. — "Том тоғанинг кулбаси”ни сўраяпти. Унга шу китобни беринг, даф бўлсин.\n— Ҳа, ҳа! Мендан болалар "Том тоғанинг кулбаси”ни сўрашганди, — қувониб кетди харидор.\nМен жаҳл билан ундан сўрадим:\n— Нега энди сиз бир йўла, Томни қора танли деб айтмадингиз. Қора соч деганингиз нимаси?\nУ менга зарда билан кўз қисиб жавоб қайтарди:\n— Унда сиз менга қора соч эмас, малласочли бирорта негрни топиб беринг-чи!\nУ пул тўлашни ҳам унутиб, китобни қўлтиқлаганча кўчага чиқиб кетди.\nКатегория: HIKOYALAR / ХИКОЯЛАР | Просмотров: 226 | Добавил: iphone | Рейтинг: 0.0/0


ИнтерФУТБОЛ :: ЎФФ терма жамоамизга бош мураббий тайинлаш ёки уни истеъфога чиқариш бобида оқсаяпти\nЎФФ терма жамоамизга бош мураббий тайинлаш ёки уни истеъфога чиқариш бобида оқсаяпти\nҲозир олий ҳакам омадсиз мураббийларга мурожаат қилиб «Қани, ким жабрдийда? Ким ноҳақ азият чекмоқда? Унинг учун, албатта, адолатни тиклаймиз!» деса, Самвел Бабаян жон ҳолатда «Ҳақиқат бор экан-ку! Мана, мен ноҳақ танқид бўрони остида қолдим!» дейиши аниқ.\nБундоқ ўйлаб қаралса, у ҳам ўзича ҳақ. Ҳар ҳолда, шаънига тинимсиз дакки-дашномлар ёғдираётган мухлислардан ранжиш учун асослари етарли. Факт шуки, Миржалол Қосимов оғир аҳволда қолдирган миллий жамоамиз айнан унинг раҳбарлигида ўзини ўнглади ва ЖЧ-2018 сўнгги саралаш босқичини кўтаринки кайфиятда бошлади.\nБуни шу кунларда яна бир бор эътироф этиш даркор. Дарҳақиқат, бош жамоамиз Самвел Бабаян раҳбарлигида қисқа муддатли кўтаринки тарихни босиб ўтди. Ўшанда бош мураббийнинг омади чопди. Миллий жамоамиз зерикарли ва тушунарсиз ўйин намойиш этиб бўлса ҳамки, мўъжиза эвазига Сурия ва Қатар футболчиларини кичик ҳисобларда енгди.\nҒалабалар ҳурматидан мухлислар бабаянча услубга кўнишди. Афсуски, Жанубий Корея ва Эрон терма жамоаларига қарши кечган кузги учрашувлардаёқ ҳақиқий аҳвол яққол кўзга ташланди ва мухлислар хавотирга туша бошлашди.\nҚисқаси, кўнгилларга шубҳа оралади ва бош мураббий имконларига нисбатан ишончсизлик билдирилди. Бугунги можаролар - кузда жиддий эътибор қаратилмаган ишончсизлик кайфиятининг оқаваси. Энди бу оқавани тозалаш амри-маҳол. Вазият издан чиқди. Мухлислар бутунлай тескари тўнларини кийишди ва бунинг учун уларни айблаш ақлсизликдир.\nОқимга қарши сузиш нақадар мушкул. Самвел Бабаян шуни тушуниши керак. У билан боғлиқ ёрқин тасаввурлар аллақачон нохушлик пардаларига ўралди. Хитой ва Жанубий Корея терма жамоаларига қарши кечадиган сўнгги 2та муҳим баҳсга шундай кайфиятда ҳозирлик кўриш мантиққа зиддир. Чунки мураббийда ҳам, футболчиларда ҳам руҳий мувозанат бузилган ва икки томон бир-бирига ёрдам беролмайди. Шундай вазиятда зарур чора-тадбирларни қўлламаслик, 5 сентябрни кутиш - хато. Энг ёмони, бу хато кутилмаган янги хатоларга йўл очиши мумкин.\nХўш, футболимиз нима сабабдан кетма-кет шундай муаммоларни бошдан кечиряпти, мавжуд ҳолатнинг соф, яъни фақат ўйиннинг ўзига алоқадор жиҳатлари ҳам борми? Қуйида шу мавзудаги мулоҳазаларимизни баён этамиз:\n1. Назаримизда, миллий жамоамизни бошқарган сўнгги 3 нафар мутахассис - Вадим Абрамов, Миржалол Қосимов ва Самвел Бабаянга мукаммал мураббийлик таълимининг етишмаслиги панд берди. Шу боисми, уларда дастлабки муваффақиятлардан сўнг ўсиш кузатилмади. Аксинча, ҳар бири ўз билганича пала-партиш тажрибаларга қўл урди ва бу борада ҳақлигини баралла таъкидлашдан чарчамади. Осиё кубоги-2011да Австралия ва Жанубий Корея терма жамоаларига қарши кечган таҳликали ўйинлар - Вадим Абрамов ўзбилармонлигининг қора кўзгуси. Ўшанда 3-ўрин учун баҳсда ҳам ҳисоб 0:3га етгачгина мураббий ва футболчилар бироз ўзларига келишганди.\nАммо бу ҳушни йиғиш узоққа чўзилмади. Араб футболини енгиш ҳадисини олган Вадим Абрамов селекцияси боис, олимпиячиларимиз Лондон-2012га боришолмади. Ҳаёт исботладики, Вадим Карленович мажбуран миллий ва олимпия терма жамоалари таркибига тиқиштирган бир қатор футболчилар кейинчалик нималарга қодир эканликларини амалда кўрсатишолмади. Кейин эса мураббий сариқ карточкалар машмашасига йўл қўйди ва шу воқеа таъсирида истеъфога чиқарилди.\nМиржалол Қосимов ЖЧ-2014 саралаши сўнгги босқичини нисбатан яхши ўтказди, бироқ Иордания термасига қарши кечган 2та «плей-офф» баҳси унинг обрўсига путур етказди ва шу руҳсизлик КХДР футболчиларига аламли ютқазиш билан якунланди. Самвел Бабаян билан боғлиқ янги тарихни эса юқорида эсладик. Кўриниб турибдики, ҳар 3 нафар мураббий маълум зарбалардан сўнг янги тараққиёт босқичига кўтарилолмади, вазият жиловини қўлдан чиқариб юборди.\n2. ЎФФ терма жамоамизга бош мураббий тайинлаш ёки уни истеъфога чиқариш бобида оқсаяпти. Вадим Абрамовни бош мураббийликка тайинлаши ва уни истеъфога чиқарилиши ЎФФни энг сўнгги кутилмаган маъқул қарорлари эди. Олимпиячиларимиз Лондон-2012 йўлланмасидан маҳрум бўлишгач, Вадим Карленович руҳиятида нотинчлик сезилган ва «Жар» стадионида Эрон термасидан учралган мағлубиятнинг бир учи ўша ҳолат билан изоҳланади. Шу маънода айтсак, у вақтида истеъфога чиқарилди. ЎФФнинг кезйинги қарорлари эса ўзини оқламаслиги аввалдан маълум эди ва бу ҳаётда ҳам ўз исботини топди.\nМиржалол Қосимов ва Самвел Бабаян янги ҳаво вазифасини ўташгани учун ҳам терма жамоамиз уларнинг қўл остида қисқа муддатли кўтарилишга эришди. Аммо юксак савия бўлмаса, янги ҳавонинг ўзи билан узоққа бориш мушкул. ЎФФ масаланинг мана шу жиҳатини ҳал қилолмай хуноб. Шунинг учунми, Самвел Бабаянга жавоб беришни истамади. Самвел Вячеславович эса ўз-ўзича истеъфо бермайди. Ҳолбуки, Хитой термаси билан учрашувда футболчиларимиз салбий натижа қайд этишса, вазият мутлақо чигаллашиб кетади. ЎФФни ўша эҳтимоли бор чигалликдан бугунги янги қарор қутқаради. Эҳ, кузда шу иш амалга ошганидами, терма жамоамиз янги ҳаво кучи билан суриялик футболчиларни Малайзияда ҳам енгган бўларди. Қолаверса, Самвел Бабаян ҳозиргидай ноқулай аҳволга тушмасди.\n3. Ҳар бир ўйинга ҳаёт-мамот масаласи сифатида қаралавергани сабаб, терма жамоамиз таркибидаги авлодлар алмашинуви кескин равишда ортга сурилди. Ана, Станислав Черчесов ЦСКА ва «Зенит»нинг машҳур футболчилари хизматидан воз кечиб, Россия терма жамоаси таркибини кескин янгилади. Натижада унинг жамоаси ижросида еврофутболга хос тезкор ва тажовузкор руҳ кўзга ташланди. Леонид Слуцкий эса бу ишга ботинолмаганди. Самвел Бабаян ҳам негадир таркибни янгилашдан чўчимоқда. У Виталий Денисов бўлмаса, Станислав Андреевни майдонга туширади. Игорь Сергеевга эса ноёб топилма сифатида қарайди. Игорь майдонга тушмаса, терма жамоа иши сира юришмайдигандек, гўё. Ваҳоланки, «Қўқон-1912» ёки «Динамо» футболчилари улардан фойдалироқлар. Асосий таркиб футболчиларининг кетма-кет равишда жароҳатланишлари аслида йўқотиш эмас, балки Самвел Бабаян учун имкон ва огоҳлантириш эди. У эса шу имкон ва огоҳлик бонгидан ўзини олиб қочди.\nМуҳтарам мухлис! Сиз бугун терма жамоамиз мағлубиятларидан озурдасиз. Бош мураббий танқидлардан хафа. Икки ўртада терма жамоамиз тақдири муаллақ. Шундай экан, вақт - олий ҳакамга юзланамиз ва унинг қарорларини кутамиз. У мухлислар ва ЎФФ, терма жамоа мураббийлар штаби ва футболчилар ўртасидаги бўлинишга барҳам берадими? Ўйлаймизки, бебаҳо вақт бунга қодир!


ҲАЖ ҚИЛУВЧИНИНГ ОДОБЛАРИ | FargonaZiyo.uz\nҲАЖ ҚИЛУВЧИНИНГ ОДОБЛАРИ\nIn: МАҚОЛАЛАР, РУКНЛАР, ЯНГИЛИКЛАР, ҲАЖ ВА УМРА\nАллоҳ субҳонаҳу ва таолога ҳамду санолар бўлсин. Пайғамбаримиз Муҳаммад алайҳиссаломга саловоту дурудлар бўлсин.\nҲаж ибодати Исломдаги беш рукндан бири бўлиб, жуда ҳам улуғ ибодатдир. Ўзида белгиланган шартлар топилган ҳар бир мусулмон бу ибодатни адо этишлиги фарздир ва катта бахтга, савобга эга бўлади.\nАллоҳ таолога беадад шукрлар бўлсинким, истиқлол шарофати ила, диёримиз мусулмонлари хам ҳаж ибодатини адо этишга муяссар бўлиб келмоқдалар. «Ҳaж» apaбчa cўз бўлиб, лyғaтдa «қacд қилмoқ» мaънocини aнrлaтaди. Улaмoлap тaъpифидa эca, мaълyм вaқтдa, мaълyм мaкoндa, мaълyм ибoдaтлapни ният билaн aдo этишдиp, дeйилaди:\nМаълум вaқт. Ҳаж ҳaж бўлмoғи yчyн aлбaттa Зyлҳижжa oйининr тўққизинчи куни, яъни, apaфa кyни бўлиши кepaк. Apaфa кyнидaн бoшқа ҳeч қaйcи кyн бy кyннинг ўpнини босолмайди. Шyнинrдeк, Myздaлифaдa тypиш, Mинoдa тypиш, шaйтoнгa тoш oтиш, Taвoфи ифoза қилиш, қypбoнлик cўйиш кaби ибoдaтлap ҳaм бeлгилaнгaн вaқтлapдarинa бажарилади.\nМаълум макон. Maккaи Myкappaмa (Ҳapaми шapиф), Mинo, Apoфoт, Myздaлифa кaби жoйлapдa мaхcyc ибoдaтлapни aдo этиш лозим, бoшқа жoйлapдa қилинмaйди. Қилингaн тaқдиpдa ҳaм ибoдaт ўpнигa ўтмайди.\nМаълум ибoдaтлap. Бyнra Kaъбaи мyaззaмaнинr тaвoфи, Caфo вa Mapвa тeпaликлapи opacидaги caъйи, Apoфoтдaги вyқyф, Myздaлифa ҳамда Mинoдa мaълyм кунлap туриш, шaйтoнra тoш oтиш кaби ибoдaтлap киради.\nБаъзан Аллоҳ ўз байтини зиёрат қилишликдек бахтни насиб этган ҳаж қилувчиларнинг орасида юқорида айтиб ўтилган маълум вақтни зое қилаётган, борган муборак маконни хурматини жойига қўймаётган ва улуғ ибодатнинг амалларини тарк этиб қўяётганлар ҳам топилиб қолмоқда. Аслида ҳаж ибодатига борувчининг ахлоқи, тайёргарлиги ва интилиши қандай бўлиши керак?\nМуборак сафарга отланаётган киши учун энг кepаклиcи – ҳaж ибoдaтини яхшилaб тyшиниб oлишидир. Чyнки ҳaж ибoдaти инсон yмpида бир марта адо этадиган муборак caфap вa ибoдaт ҳисобланади. Яъни, yмpидa биp мapтa бepилaдигaн имкониятдир. Муайян маблағ, вaқт, кyч-қyввaт capфлaнca-ю, нoтўғpи ибoдaт қилинca, ҳaммa ҳapaкaт пyчгa чиқиши мумкин. yнинг yчyн ҳaм ҳаж ибодатини адо этмoқчи бўлгaн киши энг aввaлo бy ибoдaтнинг йўл-йўpиғини яхшилaб ўpгaниб oлиши лoзим. Ҳaж қилyвчи инcoн oлим бўлca ҳaм, ёнидa ҳаж apкoнлaрини бaён қилyвчи биp китoбни oлиб ҳaжгa бopcин, дeб тaвcия қилинади. Aммo ҳаж қилyвчи oддий киши бўлca, ўзигa биp oлимни йўлбошчи қилиб олиши лозим. Ҳожилар учун бундай киши гуруҳ раҳбари – элликбошидир. Ҳаж ибодати асосларини ўзлаштириб, билиб олишнинг ўзи камлик қилади. Сафар давомида дуч келинадиган ташкилий-маиший масалаларни ҳам ўз ўрнида элликбоши раҳбарлигида тартиб ва уюшқоқлик билан ҳал қилиниши ҳар бир ҳожининг ибодати бенуқсон бўлишига сабаб бўлади.\nБиз қуйида ҳаж ибодатига бориш арафасида бўлиб турган бўлажак ҳожиларимизга баъзи ҳаж ибодатига боришда эътибор беришлари керак бўлган амалларни эслатиб ўтмоқчимиз:\nAввaлo, кимки Ҳажга боришни ирода этса, тавба билан бошлаши лозим бўлади. Aллoҳ тaoлoгa acтoйдил тaвбa қилиб, гyнoҳлapини тapк этиб, aввaл coдиp бўлгaнлapигa нaдoмaт қилиб, бyндaн cўнг тaкpopлaмаcликкa aзмy қapop қилиш;\nҚилган зулмларини қайтариши, қайтиб келгунига қадар нафақаси лозим бўлган ҳар бир кишига етгудек нафақа ҳозирлаши, ўзида сақлаётган омонатларни эгасига қайтариши керак;\nОила аъзолари вa яқин кишилapини яхшиликка, яхши ишларни, савоб ишларни кўпроқ қилишгa ундаш;\nКоммунал тўловлардан, банкдан қарзи бўлса, зиммасида нафақа тўлови бўлса, нафақалари ва таниш-билишларидан барча қарзларини тўлаб, узиб қўйиш;\nOтa-oнaлapи тиpик бўлcaлap, yлapнинг дуоларини oлиш;\nҲажга бориш ва келишга кифоя этадиган миқдорда ҳалол молдан ўзи билан бирга олиб олиш. Зоди-роҳиласига бағрикенглик қилиб, фақир-у мискинларга юмшоқликда хасислик этмаслик;\nЭнг мyҳим жиҳaтлapдaн биpи – қилaётгaн ҳаж ибoдaтидaн Aллoҳнинг poзилигини вa oхиpaтининг oбoдлигини кўзлaш. Дyнё вa yнинг зийнaтлapини, нoм чиқapиш, фaхpлaниш кaби нapcaлapни асло ҳaёлигa кeлтиpмacлик, акс ҳoлдa, бapчa қилгaн caъйи-ҳapaкaтлapи бeҳyдa кетиши мумкинлигини тушиниб етиш;\nҲожи зарур бўлган нарсаларини ўзи билан бирга олиши керак. Сафарга чиқишдан олдин мухтожларга хайр-у садақа қилиши яхши. Чиройли сўз ва муомалада доимий бўлиши мусулмоннинг белгисидир;\nСафарга чиқувчи солиҳ, яхшиликни дўст тутувчи ва ёрдамга ҳозир йўлдошни топиши лозим. Бундай рафиқ агар унутса, эсга солади, агар зикр этса, ёрдам беради. Юраги сиқилса, сабр қилади (тилайди);\nМусофир чиройли сўзларни айтиши, одамларга таом бериши, гўзал ахлоқини намойиш этиши зарур, зеро сафар машаққати ботиний сифатларни юзага чиқаради. Кимки қийин, оғир сафарда ҳусни хулқда бўлса, ўтроқ-шаҳарда жуда ҳам чиройли бўлади;\nУйидан ташқарига чиқишидан олдин у киши икки ракаат намоз ўқиши, аҳли аёли, мол-у дунё ва уйини Аллоҳ ихтиёрига қолдириб, дуо қилиши лозим. Манзилдан чиқишда дуолар ва маъсур зикрларни айтади;\nCaфap давомидa дoимo Аллоҳни зикp этиш, дyo қилиш, иcтиғфоp aйтиш; Қypъoни кapимни тилoвaт қилиш; тилини бeҳyдa cўзлapдaн, ёлғoн, ғийбaт, cўкиш кaби ножўя сўзлapдaн тийиш; қўлидaн кeлгaнчa oдaмлapгa яхшилик қилиш;\nҲoжилap ҳaж дaвoмидa хaёлни oлиб қoчyвчи тижopaтдaн хoли бўлишлapи кepaк. Ўзлapини камтарин тyтиб, зeбy зийнaтгa эътибop беpмacликлapи лозим.\nМуборак ҳаж сафарида йўлдошлари билан гўзал муносабатда бўлиши. Улар билан тортишмаслиги, эътирозларига сабаб бўладиган ишларни қилмаслиги, уларга озор етказмаслиги ва улардан етган азиятларга сабр қилиши;\nСафар давомида гуноҳдан, беҳуда ишлардан ва бузуқ сўзлардан йироқ бўлиши ва қолган ҳаётида ҳам бунга доимо қатъий амал қилиши. Ҳаж ибодати давомида гуноҳ қилмаган, фаҳш сўзлар айтмаган ҳожи, онадан янги туғилгандек гуноҳларидан пок бўлишини ҳис қилса яна яхши;\nэҳромда бўлганида биринчи Ақобада тош отгунича ҳар намоздан сўнг, тепалик ва пастлик ерга чиқиб тушаётганида, ҳожилар гуруҳига йўлиққанда талбияни (“Лаббайкаллоҳумма лаббайк, лаббайка ла шарика лака лаббайк, иннал ҳамда ван-неъмата лака, валмулка ла шарика лак” – Лаббай, Парвардигорим лаббай. Лаббай Сенинг шеригинг йўқ, лаббай. Албатта, ҳамд ва неъмат Сеники, мулкингда шеригинг йўқдир) айтиши;\nҲарам ҳурматига риоя этиши, ҳарамдаги гиёҳларни юлмаслиги, дарахт шохларини синдирмаслиги, ҳайвонларни овламаслиги ва ўлдирмаслиги;\nЗамзам сувидан тўйиб-тўйиб ичиши. Зотан, замзам сувидан тўйиб ичиш нифоқдан қутулишдир. Жаноб Расулуллоҳ (соллаллоҳу алайҳи ва саллам): «Замзам суви ва дўзах ўти кишининг ичида жам бўлмайди», деб марҳамат қилганлар. (Боши ва танаси устидан замзам сувини қуйса ҳам бўлади.)\nМадинаи мунавварани ҳам Маккаи мукаррама каби эъзозлаши;\nРасулуллоҳ (соллалллоҳу алайҳи ва саллам)нинг қабрларини зиёрат этишни ғанимат билиши. Зеро, бу иши Расулуллоҳ (соллалллоҳу алайҳи ва саллам)ни тирик чоғларида зиёрат қилиш билан баробардир. Зотан, у зоти бобаракотни зиёрат қилиш шафоатларига етишувга сабаб бўлади.\nСафарда Масжидул Набавийдаги бир ракаат намознинг савоби минг ракаат намозга, Масжидул Ҳарамдаги бир ракаат намознинг савоби эса юз минг ракаат намоз савобига тенглигини доимо эсда сақлаб, вақтни ғанимат билиб, доимо ибодатда бўлиш керак.\nБелгиланган ибодатларни қилишда дангасалик, эринчоқлик қилмаслик, аксинча, ғайратли, шижоатли бўлиши, вақтни ғанимат билиши лозим;\nҲажга борган ҳар бир эркак ва аёллар ўзларига ажратилган хоналар озодалигига эътибор бериш, сувни исроф қилмаслик талаб этилади.\nБиз Абу Ҳанифа мазҳабига мувофиқ ибодат қиламиз, шунинг учун ибодат вақтида бошқа мазҳабдаги кишиларнинг намозига эътибор бермаслик ва уларга тақлид қилмаслик талаб этилади.\nҲаж борувчилар ибодат вақтида улкан ажрлар берилиши ҳисобга олиб, бировларнинг ҳақига, молига ҳиёнат қилмаслик, атрофдагилар билан жанжалмаслик, ўзи ва бошқалар учун савобли амаллар қилишга ҳаракат қилиши талаб қилинади.\nҲажга борувчилар орасида аёллар ҳам бўлгани боис қуйида уларга хос бўлган масалалар зикр қилиб ўтсак:\nАёллар талбияни махфий, яъни паст овозда айтадилар. “Лаббайкаллоҳумма лабайк, лаббайка лаа шарийка лака лаббайк. Иннал ҳамда вал-неъмата лака вал мулк, лаа шарийка лак”.\nАёлларнинг ҳайз кунлари бошланиб қолса, дуо ва талбия ўқиб эҳромга кирадилар. Лекин Каъба тавоф қилинмайди, намоз, Қуръон ўқилмайди. Сафо ва Марва саъйини адо этаверади. Саловат, дуо ва тасбеҳлар айтиш мумкин. Ҳаж вақти ҳайз кунларига тўғри келиб қолса аёл шифокорлар билан маслаҳатлашиб иш кўрилади.\nҲаж охирида аёлларнинг сочларидан, соч учидан бир бармоқ айлантирарлик узунлигида соч кесилади. Соч узун бўлса, сочнинг учидан, соч калта бўлса ўнг томонда қайчи билан кесилади. Эҳромга киришдан олдин шуларни ҳисобга олиш керак.\nАллоҳ таоло адо этадиган ҳаж ибодатларимизни даргоҳида ҳусни мақбул қилсин. Дунё ва охиратда муносиб мукофотласин. Амин!\nPrevious Post: Вилоят бош имом-хатиби жойларда сайёр учрашувлар ўтказмоқда\nNext Post: Қурбонликка қўй танлаш


Ижтимоий тармоқлар фойдаланувчиларини Лондон метросидаги Тургеневнинг бузиб келтирилган битиклари аччиқлантирди\n01:13 / 04.06.2016\nИжтимоий тармоқлар фойдаланувчиларини Лондон метросида рус ёзувчиси Иван Тургеневнинг "Оталар ва фарзандлар" романидан олинган парчанинг ўз аслидан бузилган ҳолда жойлаштирилиши аччиқлантирди. Руслар ҳақидаги иборанинг суратини TheQuestion лойиҳаси яратувчиси Таня Соловьева фейсбукдаги саҳифасида чоп этди.\nБлогернинг фикрича, постердаги ибора Тургенев романидаги парчанинг бузилган ҳолда келтирилган шаклидир. "Аристократлик, либераллик, тараққиёт, принциплар... бефойда сўзлар! Русларга улар керакмас" деб ёзилганди Penguin Books британ нашриётининг реклама постерида.\nАслида эса роман қаҳрамони, қонун-қоидаларни инкор этувчи талаба Евгений Базаров айтган бу парча қуйидагича кўринишда бўлган:\n"Аристократлик, либераллик, тараққиёт, принциплар, — деб айтарди Базаров, — шунча хорижий ва бефойда сўзлар! Русларга улар текинга ҳам керакмас".\nПостерда муаллифнинг исми келтирилмагани боис, шарҳловчилар мумтоз асардан олинган парчани билиша олишмаган ва бу иборани нашриёт ўйлаб топган деб ўйлашган. Бу эса инглизлар номига кўплаб ғазабли изоҳларни юзага келтирган.\nРоман қаҳрамони Евгений Базаров жамиятдаги барча қадриятлар ва анъанавий асосларни инкор этади. Базаров дворянлар Кирсановларнинг либерал ва ўз ота-онасининг консерватив ғояларига қарши чиқади.


Эр ва хотин муносабатларида учинчи шахсларга рухсат йўқ | Qalampir.uz\nЭр ва хотин муносабатларида учинчи шахсларга рухсат йўқ\nЖамият\t26 Апрель 19:03 8629\nAзизлар, сизлар билан баъзи бир масалаларнинг ахлоқий жиҳатларини гаплашиб келмоқдамиз. Бугунги суҳбатимиз эса аёл кишининг янги уйидаги шахслар, яъни турмуш ўртоғининг яқинлари билан ўзаро муносабатлари ҳақида бўлади. Aллоҳ таоло ушбу суҳбатимизни барчамизга манфаатли қилсин.\nҚиз бола турмушга чиққанидан кейин турмуш ўртоғининг уйида эридан ташқари қайнота, қайнона, қайни сингил ва яна бошқа яқинлари ҳам бўлади. Шаръий жиҳатдан қарайдиган бўлсак, аёл кишига масъул одам, аёлнинг итоати вожуб бўлган шахс бу унинг эридир. Шариатимизда баъзи инсонларни баъзи инсонларга итоат қилиши буюрилган. Бу фарзанд учун ота-онага, аёл учун эса турмуш ўртоғига итоат қилишдир.\nОилага янги тушган келин “Эримга итоат қилишим керак, унинг хизматида бўлишим лозим”, деган фикрда келади. Aммо қарасаки, турмуш ўртоғининг ота-онаси, ака-укаси ёки опа-синглиси ҳам бўлади. Шу сабабли ҳам аёл киши кўп ҳолатларда икки ўт орасида қолиб кетмоқда. Бундан ташқари, четдаги учинчи шахсларнинг оилага аралашиши ҳам кузатилади. Масалан, куёвнинг опалари, узоқ қариндошлари, ҳаттоки ёш укаларининг ҳам келинга таъсир ўтказмоқчи бўлаётган ҳолатлар кўп оилаларда учраб турибди.\nБундай ҳолатларда аёл киши нима қилиши керак?\nAгарда шундай ҳолат кузатилса, аёл киши ўз ҳуқуқларини билиб олиши лозим. Келин янги хонадонга гарчи келин бўлиб борган бўлса-да, уйдаги қайнота, қайнонаси фақатгина турмуш ўртоғи учун ота ва онадир. Ўзбекчиликда қачонки укалари бўлмаса, уйланган йигит киши ота-онасидан алоҳида уй қилиб чиқиб кетмайди ва улар билан яшайди. Aгарда аёл киши эрнинг уйида алоҳида тарзда яшаганда эди, унда вазият бошқача бўларди. Уй соҳиблари қайнота ва қайнона экан, аёл киши уларнинг ҳам хизматида бўлиши талаб қилинади. Aввало, уларни ота-она ўрнида кўриб, итоат қилиши, ҳурмат қилиши ва маълум бир маънода хизматларини ҳам адо этиши керак. Лекин бу итоат чегарада бўлиши лозим.\nОила қуришдан асосий мақсад нима?\nОиладан энг асосий мақсад ва энг муҳим нарса бу– эр ва хотин муносабатлари. Ушбу мақсадга кейинчалик фарзандлар тарбияси ва уларнинг келажакда яхши инсон бўлиши ҳам киради. Шундай экан, аёл киши оиладаги учинчи шахсларга эмас, кўпроқ ўз турмуш ўртоғига итоат этиши лозим. Оила аъзолари ҳам мана шуни эътиборга олиши керак.\nБиз кўп кузатяпмизки, ёш оила муносабатларига қайнота ёки қайнона аралашиб эр ва хотинни бир бирларидаги ҳуқуқларидан маҳрум қилади. Ёки қайнона ўғлини узоққа юбориб, келинини эри билан кетишига йўл қўймайди. Оиласи билан бирга бўлишини ман қилади. Бу пайғамбаримиз суннатларига зиддир. Бунга шариат ҳам рухсат бермаган. Эр ва хотиннинг ўзаро алоқаларига ҳеч ким дахл қилолмайди. Улар хоҳ қайнота, хоҳ қайнона бўлсин. Биргина вазиятда уларга аралашиш учун рухсат берилган, яъни ўғли ёки келини шариатга зид иш қилса, ахлоқ ва одоб доирасидан чиқса, ўшандагина танбеҳ берган ҳолда вазиятга қўшилиши мумкин. Бундан ортиқ масалаларда эса чегара сақлашлари лозим. Шуниндек, учинчи шахслар, яъни эркакнинг ака-укалари ёки опа-сингиллари оилага истаганларича аралашишга ҳақли эмас. Келиндан ўзларига керакли нарсани талаб қилишлари мумкин, аммо эр ва хотин муносабатларида уларга рухсат йўқ.\nШариатимизда агар эр ва хотиннинг ўртасида низо чиқиб қолса ёки бирор муаммо бўладиган бўлса, яқинларига уни ислоҳ қилиш буюрилган. Ҳаттоки бу ислоҳ қилиш жараёнида динимизда ҳаром ҳисобланган ёлғонни ҳам тадбир сифатида ишлатишга рухсат берилган. Қуръони Каримда ҳам “Aгарда иккита ҳакам орани ислоҳ қилишни ирода қилган бўлса, Aллоҳ таоло мувофиқлаштиради”, дейилган. Яъни мободо эр ва хотин ўртасида низо келиб чиқса ва ажралиш эҳтимоли бўлса, эрнинг яқинларидан бир ҳакам келиб, аёлнинг яқинларидан бир ҳакам келиб муаммони ислоҳ қилишларига буюрилган.\nAллоҳ таоло барча мўмин ва мусулмонларга ҳидоят бериб, бундай иллатлардан тез кунларда қутилишимизни насиби муяссар айласин.\n18 Сентябрь 18:15 29840\n19 Сентябрь 11:57 29453\n19 Сентябрь 18:13 29396\n20 Сентябрь 13:55 27416\n20 Сентябрь 18:17 25224


"Умид ланкаданми?": Ўзбекистон терма жамоаси мағлубияти интернетда қандай қарши олинди - 16.06.2021, Sputnik Ўзбекистон\nФутбол бўйича Ўзбекистон миллий терма жамоаси Саудия Арабистони терма жамоасига 3:0 ҳисобида мағлубиятга учраб, ЖЧ-2022 га чиқиш имкониятини бой берди... 16.06.2021, Sputnik Ўзбекистон\nТОШКЕНТ, 16 июн - Sputnik. Саудия Арабистони терма жамоасига 3:0 ҳисобда мағлубиятга учраган Ўзбекистон миллий терма жамоаси номига ижтимоий тармоқ фойдаланувчилари томонидан йўлланган мурожаатлар 16 июн куни кун мавзусига айланди.Жумладан, Facebook фойдаланувчиларининг аксарияти "Энди умид фақат ланкадан" деган постларни эълон қилишган."Хуллас, Францияга мухлислик қиламан, тамом", деб ёзган фойдаланувчилардан яна бири."Қўй сўйганиям фойда бермадими?", дея илмоқли савол ташлаган интернет фойдаланувчиларидан яна бири. Илгарироқ интернет тармоқларида "Бунёдкор" майдони четига сўйиб осиб қўйилган қўй сурати оммалашиб кетган эди."Футбол пайти перевалдан ўтяпман, йўлдаман, алоқа деярли йўқ. Менимча, асабларим учун берилган энг катта совға шу бўлса керак", - дея ёзиб қолдирган ўз телеграмида блогер Хушнудбек.Футболнинг ашаддий мухлислари мағлубият аламини тотган терма жамоани қандай ва нима билан кутиб олиш тўғрисида саволни ҳам кенг жамоатчиликка йўллаган.Жавоблар орасида "Новостройкадан квартира совға қилиш керак", "Салют билан кутиб олиш зарур", "Ҳаммасини депорт қилиш керак", "Биттадан "Запорож" совға қилиш керак" деган таклифлар санаб ўтилган.15 июндан 16 июнга ўтар кечаси футбол бўйича Ўзбекистон терма жамоаси Жаҳон чемпионати-2022 саралаши 2-босқичи доирасида олтинчи ўйинини Саудия Арабистони терма жамоасига қарши ўтказди.Биринчи бўлимнинг 25-дақиқасида Салман Альфараж гол уриб, Саудия Арабистони терма жамоасини ҳисобда олдинга олиб чиқди. Ўйиннинг 33-дақиқасида яна ўша Альфараж гол уриб ҳисобни 2:0 кўринишига келтириб қўйди. 2-бўлимнинг 52-дақиқасида Али Алҳассан Ўзбекистон дарвозасини ишғол қилиб ҳисобни учтага оширди.Мазкур баҳсдан сўнг Ўзбекистон терма жамоаси 15 очко билан 2-саралаш босқичида 2-ўринни эгаллади ва 3-саралаш босқичига чиқа олмади.\n© Ассоциация футбола УзбекистанаМатч сборных Узбекистана и Саудовской Аравии\nФутбол бўйича Ўзбекистон миллий терма жамоаси Саудия Арабистони терма жамоасига 3:0 ҳисобида мағлубиятга учраб, ЖЧ-2022 га чиқиш имкониятини бой берди. Интернет фойдаланувчилари ушбу мағлубиятни "қизғин" қарши олдилар\nТОШКЕНТ, 16 июн - Sputnik. Саудия Арабистони терма жамоасига 3:0 ҳисобда мағлубиятга учраган Ўзбекистон миллий терма жамоаси номига ижтимоий тармоқ фойдаланувчилари томонидан йўлланган мурожаатлар 16 июн куни кун мавзусига айланди.\nЖумладан, Facebook фойдаланувчиларининг аксарияти "Энди умид фақат ланкадан" деган постларни эълон қилишган.\n"Хуллас, Францияга мухлислик қиламан, тамом", деб ёзган фойдаланувчилардан яна бири.\n"Қўй сўйганиям фойда бермадими?", дея илмоқли савол ташлаган интернет фойдаланувчиларидан яна бири. Илгарироқ интернет тармоқларида "Бунёдкор" майдони четига сўйиб осиб қўйилган қўй сурати оммалашиб кетган эди.\n"Футбол пайти перевалдан ўтяпман, йўлдаман, алоқа деярли йўқ. Менимча, асабларим учун берилган энг катта совға шу бўлса керак", - дея ёзиб қолдирган ўз телеграмида блогер Хушнудбек.\nФутболнинг ашаддий мухлислари мағлубият аламини тотган терма жамоани қандай ва нима билан кутиб олиш тўғрисида саволни ҳам кенг жамоатчиликка йўллаган.\nЖавоблар орасида "Новостройкадан квартира совға қилиш керак", "Салют билан кутиб олиш зарур", "Ҳаммасини депорт қилиш керак", "Биттадан "Запорож" совға қилиш керак" деган таклифлар санаб ўтилган.\n15 июндан 16 июнга ўтар кечаси футбол бўйича Ўзбекистон терма жамоаси Жаҳон чемпионати-2022 саралаши 2-босқичи доирасида олтинчи ўйинини Саудия Арабистони терма жамоасига қарши ўтказди.\nБиринчи бўлимнинг 25-дақиқасида Салман Альфараж гол уриб, Саудия Арабистони терма жамоасини ҳисобда олдинга олиб чиқди. Ўйиннинг 33-дақиқасида яна ўша Альфараж гол уриб ҳисобни 2:0 кўринишига келтириб қўйди. 2-бўлимнинг 52-дақиқасида Али Алҳассан Ўзбекистон дарвозасини ишғол қилиб ҳисобни учтага оширди.\nМазкур баҳсдан сўнг Ўзбекистон терма жамоаси 15 очко билан 2-саралаш босқичида 2-ўринни эгаллади ва 3-саралаш босқичига чиқа олмади.


08:10 / 02.06.2019 1539 pdf Ўқиш режими + -\nОлимларнинг тадқиқот олиб боришларича, чумоли ўзига керакли бўлган дон ва уруғларни ер остига тўплаб, жамғарганидан кейин уни иккига бўлиб қўяди. Чунки дон ва уруғлик иккига бўлиб қўйилса, ҳар қанча ер унумдор бўлмасин, у ўсиб чиқмайди. Лекин чумоли кашнич донини тўрт бўлакка бўлганини кўргач, олимлар таажжубга тушишди. Бу хусусда керакли тадқиқот олиб борилгач қуйидагини кашф қилдилар. Кашнич дони агар иккига бўлинса ҳам ўсиб чиқаверар экан. Лекин тўрт бўлакка бўлинса ўсиб чиқмас экан. Чумолига бу нарсани таълим берган Аллоҳ таоло ҳар қандай айбу нуқсонлардан покдир.\nУ: «Бизнинг Роббимиз ҳар нарсага ўз яратилишини берган ҳамда уни ҳидоятга солган Зотдир», деди. (Тоҳа сураси, 50 оят)\nРоббимиз шундай зотки, у ҳар нарсага, кўзга кўринмас ҳужайрага ҳам кўз нури етмас улкан мавжудотларга ҳам ўзига хос яратилиш — хилқат берган. Ҳаммаси ўзига хос, бир-бирига ўхшамайди. Ҳар бири ўзича бир олам. Ҳар бир зарра ўташ учун ҳаракат қилади. Ҳар бир ҳужайра вазифасини ўзига буюрилгани янглиғ тўғри адо этади. Шунингдек, осмоналар ҳам, ер ҳам, тоғу тош, дарё-денгизлар ҳам вазифаларини тўкис адо этади. Уларни бу ишга Аллоҳ ҳидоят қилган, йўллаган.\n21:10 / 01.06.2019 1054\n12:40 / 02.06.2019 870\n900 08:00 / 04 январь\n757 10:05 / 08.11.2019\n1436 07:30 / 11.04.2019\n453 17:00 / 21.05.2020


Панжшердаги воқеаларга ким сабаб бўлгани айтилди | Qalampir.uz\nПанжшердаги воқеаларга ким сабаб бўлгани айтилди\nОлам\t15 Сентябрь 2021 12:13 17459\nАфғонистоннинг “Толибон” ҳокимиятига бўйсунмай келаётган Панжшердаги воқеалар бу тарзда ривожланишига вилоятда жосус борлиги сабаб бўлган. Бу ҳақда “Афғонистон Ислом партияси” етакчиси Гулбиддин Ҳикматёрнинг тегишли баёнотига асосланиб хабар берилган.\nҲикматёрнинг фикрига кўра, Панжшердаги қурол-яроғ ва техника захиралари шу қадар катта бўлган-ки, улар бутун мамлакат учун етарли бўларди.\nТаъкидланишича, ҳокимиятни тинч йўл билан ўтказиш бўйича мувофиқлаштирувчи кенгаш аъзоси Афғонистон ҳукумати бир партияли бўлиши кераклигини айтган.\nЭслатиб ўтамиз, АҚШ тарихида энг узоқ – 20 йил давом этган ҳарбий операция жорий йилнинг 31 август куни якунланди. Аҳамиятлиси, америкаликлар Афғонистонни тарк этишга улгурмасидан жорий йилнинг 15 август куни "Толибон" ҳаракати ҳокимиятни эгаллади. Президент Ашраф Ғани бошлиқ АҚШга ҳамкор ҳукумат ағдарилди. Президент Ғани мамлакатдан қочиб кетди.\nҲозиргача Афғонистонда “Толибон” билан фақатгина Миллий қаршилик фронти курашиб келаётганди. Жорий йилнинг 6 сентябрь куни толиблар қаршилик кучларининг маркази бўлган Панжшер вилоятига ҳам кириб борди. Бироқ, қаршилик фронти етакчиси Аҳмад Масъуд қўлга олинмаган. Ҳудуддаги қаршилик ҳаракатлари ҳамон давом этаётгани айтилмоқда.\n26 Май 22:29 48387\n27 Май 21:29 36750\n26 Май 20:06 33376\n27 Май 11:09 32939\n26 Май 21:53 27188


Қозоғистон келаси йили МДҲга раислик қилади\n12 Ноябрь 20:36\nNUR-SULTAN. Kazinform – Қозоғистон бош вазири Асқар Мамин МДҲ Ҳукумат раҳбарлари кенгашининг видеоконференция шаклида ўтказилган мажлисида иштирок этди, деб хабар Kazinform беради primeminister.kzга таяниб.\nБош вазир ўз нутқида МДҲ мамлакатлари миллий иқтисодиётлари изчил тикланаётгани ва пандемиядан кейин инқирозга қарши ривожланиш дастурига ўтаётганини таъкидлади.\nШундай қилиб, ХВЖнинг сўнгги прогнозларига кўра, 2021-2022 йилларда МДҲнинг барча иқтисодиётлари пандемиядан олдинги ишлаб чиқаришга етади.\nА. Мамин ҳамдўстлик мамлакатларида ташқи савдо ҳажми ошиб бораётганига мисол сифатида жорий йилнинг январ-август ойларида Қозоғистоннинг МДҲ доирасидаги товар айланмаси 27 фоизга ошиб, 20 миллиард долларни ташкил этганини таъкидлади.\nБош вазир МДҲ мамлакатлари иқтисодиёти саноат интеграцияси салоҳиятини рўёбга чиқариш суръатларини кучайтириш, шунингдек, барқарор ўсишни таъминлаш мақсадида Ҳамдўстликнинг «яшил» иқтисодиёти моделини жорий этиш зарурлигини таъкидлади.\nМДҲ доирасидаги иқтисодий ҳамкорликнинг долзарб масалалари муҳокама қилинди.\nЙиғилиш якунлари бўйича МДҲга аъзо давлатлар ўртасида ахборот ва телекоммуникация тармоқларида муаллифлик ва турдош ҳуқуқларни ҳимоя қилиш ва таъминлаш соҳасида ҳамкорлик тўғрисида битим қабул қилинди.\n2022 йилда Қозоғистон МДҲга раислик қилади. Ҳукумат раҳбарлари кенгашининг навбатдаги йиғилиши 2022 йилнинг май ойида Нур-Султанда ўтказилиши режалаштирилган.\nЙиғилишда Озарбайжон Бош вазири Али Идаят ўғли Асадов, Беларусь Бош вазири Роман Головченко, Қирғизистон Бош вазири Ақилбек Жапаров, Молдова Бош вазири Наталья Гаврилица, Россия Бош вазири Михаил Мишустин, Тожикистон Бош вазири Коҳир Расулзода, Ўзбекистон Бош вазири Абдулла Арипов, Арманистон Бош вазири ўринбосари Мгер Григорян, Туркманистон Вазирлар Маҳкамаси раиси ўринбосари Чаримират Пурчеков иштирок этди.\n#Халқаро алоқалар #Дипломатия #ҚР Бош вазири\n2 Ваҳимага ҳеч қандай асос йўқ - Бельгия вирусологлари маймун чечаги ҳақида\n3 Ўзбекистонда 2022/2023 ўқув йилидан ўқувчилар учун мактаб формаси тўлиқ жорий этилади


21 январ 2021, Тошкент вақти: 10:08\nБошқирдистонлик фаол Ирек Агишев она тили ҳимоячиларидан бири.\nБошқирдистоннинг барча ҳудудларида ўнлаб фаоллар она тили ҳимояси учун 14 ноябрда намойиш ўтказишди. Улар мактабларда бошқирд тилини ўқитиш давом этишини талаб қилишди.\nУфада 20 фаол “Бошқирдистон Конституциясига амал қилинг”, “Бошқирд давлат тилидан қўлингни торт”, “Тил бўлмаса миллат ҳам бўлмайди” каби плакатларни кўтариб пикет уюштирди.\nМазкур намойишлар Бошқирдистонда ўқувчилар бошқирд тилини ўқитишга мажбурий жалб қилинаётганини текшириш мақсадида Москвадан комиссия келгани муносабати билан ўтказилди.\nБундай намойишлар аввалроқ Татаристонда татар тили, Чувашистонда чуваш тили ҳимояси учун ҳам ўтказилган эди.\nРоссия таркибидаги миллий республикларда она тили муаммоси президент Путин июль ойида одамлар “ўз она тили бўлмаган тилни ўрганишга мажбурланмаслиги шарт”, деб айтиб, прокурорларга бу масалада текширув олиб бориш кўрсатмасини бергани ортидан пайдо бўлди.


www.hilolnashr.uz саҳифаси нашриётимиз расмий саҳифаси ҳисобланиб, бошқа китоб ва маҳсулотларимизни www.kitoblardunyosi.uz саҳифаcи орқали уйингиздан чиқмаган холда харид қилишингиз мумкин. Ҳозирда саҳифамизда 2000га яқин диний-маърифий, бадиий, илмий-оммабоп адабиётлар, жаҳон адабиёти дурдоналари, болалар учун китоблар, ўқув қўлланмалар ҳамда турли газета-журналлар тақдим қилинган. Саҳифамда шайх Муҳаммад Содиқ Муҳаммад Юсуф ҳазратларининг барча асарлари, шунингдек, Усмонхон Алимов, Тоҳир Малик, Ўткир Ҳошимов, Эркин Малик, Худойберди Тўхтабоев, Эркин Воҳидов ва бошқа кўпгина адибларимизнинг китоблари жойлаштирилган.\nKitoblardunyosi.uz саҳифаси Ўзбекистоннинг етакчи нашриётлари билан ҳамкорлик қилади. Шу боис, саҳифа орқали «Ўзбекистон», «Шарқ», «Янги аср авлоди», «Мовароуннаҳр», «Akademnashr», «Navro'z», «O`qituvchi» нашриётлари, «Xattot-press» нашриёт уйи, Ғафур Ғулом номли нашриёт-матбаа ижодий уйи, Тошкент ислом университетининг нашриёти ва бошқа ноширларнинг китобларини сотиб олишингиз мумкин. Саҳифадан китобларни Click, Payme, Upay, Paynet(нақд пулда тўловчилар учун) каби Uzcard тўлов тизимлари орқали харид қилишингиз мумкин. 2017 йилдан VISA ҳамда MasterCard тизими орқали ҳам китобларни сотиб олиш йўлга қўйилди. Бу ўзига хос янгилик шарофати билан китобларни дунёнинг исталган нуқтасидан харид қилиш мумкин бўлди.


Ўзбекистон аэропорт ҳақини Россиядан рублда оладиган бўлди\nРоссия авиакомпаниялари Ўзбекистондаги аэропортлар хизматидан фойдалангани учун олдиндан олинадиган ҳақни бундан буён рублда тўлаши мумкин.\nБу ҳақдаги келишувга иқтисодий ҳамкорлик бўйича Ўзбекистон-Россия ҳукуматлараро комиссиясининг 26 ноябрь куни бўлиб ўтган мажлисида эришилгани тўғрисида ca-news сайти хабар қилди.\nКелишув тўғрисида РФ Транспорт вазири ўринбосари Валерий Окулов баёнот берган.\nЎзбекистондаги аэропортлар хизматидан фойдалангани учун олдиндан тўланадиган ҳақни рублда тўлаш тўғрисидаги келишув Россия рубли кейинги ойларда қадрсизланиб кетган вақтга тўғри келди.\nХабарларга қараганда, рубль қадрсизланиб кетгани учун Қозоғистон Россияга электр энергияси етказиб беришни тўхтатиб қўйган.


барча ўйинлар (64)\nОЧЛ-2020 саралаш. Эрон клублари нейтрал майдондаги баҳсларда зафар қучди ва плей-оффнинг барча жуфтликлари маълум бўлди 14\n"Кубок Надежда": Ўзбекистон 8-ўрин... 110\nЛюбинко Друлович Австралиядан учралган мағлубиятдан сўнг нималар деди? 313\nХайр Олимпиада, хайр Токио 1463\nЎзбекистон U-23 - Австралия U-23. Учрашувни ОНЛАЙН томоша қилинг 63\nКахи Махарадзе: "Мен юлдуз эмасман ва доим оддийлигимча қоламан" (2-қисм) 18\n"Навбаҳор" Туркияда Россия клублари каби иш тутади" - Андрей Канчельскис билан катта интервью 42\nКатта суҳбат. Кахи Махарадзе: "Ўзбекистонда яна 11 йил жон деб қолган бўлардим" 22\nҚашқадарё ҳокими, мақсадсиз ҳамда тез таслим бўладиган ўзбек футболчилари ва терма жамоадан таклиф - Драган Черан катта интервью берди 102\n"Тезкор студия". Австралиядан учралган мағлубият муҳокамаси, Эрматовга қўнғироқ, Беғамов нимани улоқтирди?\n"Тезкор студия"нинг бу сафарги сони Австралия U-23 - Ўзбекистон U-23 ўртасидаги баҳсга бағишланди.\nФутбол мухлиси кўриши тавсия этиладиган ТОП-7 фильм\nФутбол ёки фильм?\nСўнгги ўн йилликнинг энг яхши бепул трансферлари ТОП-7\nЗамонавий футболда эркин агент мақомида бўлган ўйинчи билан шартнома имзолаш, катта бюджетга эга бўлмаган ўртамиёна жамоаларнинг бойроқ рақиб жамоалар билан рақобатлашишга мажбур қиладиган имкониятлардан биридир.\n"Манчестер Юнайтед"га янги қон керак\nСульшернинг МЮ бошқарувини ўз қўлига олганига 1 йилдан ошиқ вақт ўтди.\n24 янв, 19:29\nЭртага U-23 Осиё чемпионатининг 3-ўрин учун баҳси ўтказилади.\n4971 3 24 янв, 19:20\nРасман: Арсланмират Аманов АГМКга қайтди\nАГМК футбол клуби навбатдаги трансферни расмийлаштирди.\n3728 6 24 янв, 19:13\nМЮ Игалони АПЛга қайтармоқчи\n"Манчестер Юнайтед" жароҳатланган Маркус Рэшфорднинг ўрнини бошқа ҳужумчи билан тўлдирмоқчи.\n2708 0 24 янв, 18:45\nАГМК собиқ футболчиси Павел Матяш жамоасини ўзгартирди\n2018 йилги мавсумда олмалиқликлар сафида ҳаракат қилган қирғизистонлик дарвозабон Павел Матяш мамлакатнинг етакчи жамоасидан кетди.\n8737 16 24 янв, 18:21\nФилиппе Коутиньо АПЛ клубига ўтиши мумкин\nТрансфер ҳуқуқи "Барселона"га тегишли бўлган ярим ҳимоячиси Филиппе Коутиньо Англияга қайтиши мумкин.\n4231 10 24 янв, 17:58\n"Ростов"нинг "Рига"га қарши ўйин учун асосий таркиби маълум\nБугун ҳамюртимиз Элдор Шомуродов ҳаракат қиладиган "Ростов" жамоаси назорат ўйини доирасида "Рига"га қарши ўйинда ўйнайди.\n5538 18 24 янв, 17:42\nЎтган ҳафта Кахи Махарадзе билан суҳбатнинг биринчи қисмини эътиборингизга ҳавола қилгандик.\n2362 0 24 янв, 17:28\nПСЖ жазоирлик форвардга қизиқмоқда\n"Монако" форварди Ислом Слимани ПСЖга ўтиши мумкин.\n21113 84 24 янв, 17:02\n8399 39 24 янв, 16:59\nСульшер: "Клопп 4 йил жамоа тузди"\n"Манчестер Юнайтед" бош мураббийи Оле-Гуннар Сульшер турнир жадвалидаги ҳолатни ўнглаш билан боғлиқ саволга жавоб қайтарди.\n6653 7 24 янв, 16:36\nКаванининг трансфери "Атлетико" учун 80 миллион еврога тушади\nПСЖ ҳужумчиси Эдинсон Кавани Мадриднинг "Атлетико" клубига ўтишга яқин.\n8775 8 24 янв, 16:11\n"Реал" "Ливерпуль"нинг таклифини рад этди\n"Реал" жамоа ярим ҳимоячиси Искони "Ливерпуль"га қўйиб юборишни истамади.\n1734 1 24 янв, 16:00\nOlamsport: Бокс бўйича лицензион мусобақани ўтказиш учун даъвогарлар, Конор ёзгача жанг қилади ва бошқа хабарлар\n5793 33 24 янв, 15:49\nЎзбекистон олимпия терма жамоасини эртага масъулиятли учрашув кутмоқда. Австралияга қарши кечадиган ўйиндаги ғалаба олимпиядага йўлланма беради.\n8235 2 24 янв, 15:47\nРасман: "Реал" футболчиси ижара асосида "Гранада"га ўтди\n"Реал" ҳимоячиси Хесус Вальехо фаолиятини ижара асосида "Гранада"да давом эттиради.\n2658 6 24 янв, 15:39\nНазорат учрашуви. "Бунёдкор" - "Андижон" 0:0\n2020 йилги Суперлига баҳсларига тайёргарлик кўраётган "Бунёдкор" ва "Андижон" клублари ўртасида назорат учрашуви бўлиб ўтди.\n9853 19 24 янв, 15:15\nЛа Лига. "Валенсия" - "Барселона" ва 21-турнинг бошқа ўйинлари учун превью\nИспания чемпионатида 21-тур ўйинлари бугундан бошланади.\n4339 12 24 янв, 14:42\nБобур Фарҳодов: “Лутфулла Тўраевнинг ажойиб пасини голга айлантирмасам бўлмасди”\n“Бунёдкор” жамоаси Осиё чемпионлар лигаси саралаш босқичидан ўрин олган “Ал Завра”га қарши учрашувда йирик ҳисобдаги ғалабани тантана қилди.\n7900 11 24 янв, 14:31\nБугун "Ростов" ўйнайди\nБугун ҳамюртимиз Элдор Шомуродов ҳаракат қиладиган "Ростов" жамоаси назорат ўйини доирасида ўйин ўтказади.\n7156 23 24 янв, 14:20\n"Эл-Пистолеро" 33 ёшга тўлди. Суарес ҳаётидаги қийинчиликлар ҳақида\n"Эл-Пистолеро" лақаби билан машҳур бўлган "Барселона" ҳужумчиси Луис Суарес бугун 33 ёшга тўлди.\n18706 70 24 янв, 14:13\nU-23 Осиё чемпионати. Австралия - Ўзбекистон учрашуви ҳаками маълум\nОФК U-23 Осиё чемпионатининг 3-ўрини учун баҳсда ишлайдиган ҳакамлар номини эълон қилди.\n2224 2 24 янв, 14:05\n"Кристал Пэлас" "Атлетико" собиқ ўйинчисини Европага қайтармоқчи\n"Далянь Ифан" ярим ҳимоячиси Янник Феррейра Карраско қишда Европага қайтмоқчи.\n8104 20 24 янв, 13:40\nОмар Моманидан карикатура: "Манчестер Юнайтед"да ишлар яхши эмас\n6883 10 24 янв, 13:17\n"Барселона" "Челси" ҳужумчисини нишонга олди\n"Барселона" "Челси" форварди Оливье Жируга қизиқмоқда.\n9360 10 24 янв, 12:53\n"Аталанта"нинг 54 футболчиси ижарада?!\nИжарага бериб юборган футболчиларининг умумий қиймати бўйича энг юқори 10таликдаги клубларнинг номлари эълон қилинди.


Вазир Алишернинг қотиллари топилишига умид уйғотди\n12 май 2021, Тошкент вақти: 10:27\nХондамир http://tbn0.google.com/images?q=tbn:RmhC1QSPx2LGUM:http://yangidunyo.com/wp-content/uploads/2007/10/0001447.jpg Қирғизистоннинг янги тайинланган ички ишлар вазири Мўлдамуса Қўнғантиев 2007 йил 24 октябрь куни Ўш шаҳрида ўлдириб кетилган журналист Алишер Соипов ишини алоҳида назорат остига олганини маълум қилди.\nУ ҳозирги пайтда А.Соиповнинг иши тергов муддати тугагани муносабати билан тўхтатиб қўйилганини билдирди. Аммо вазир бу ишни қайта очиб, унинг боришини қаттиқ назорат қилишга ваъда берди.\nМ.Қўнғантиевнинг маълум қилишича, тергов А.Соипов ўлимига сиёсий, диний ёки гиёҳвандлик моддалари билан боғлиқ можаро сабаб бўлган бўлиши мумкинлигини тахмин қиляпти. Фаразларнинг ҳаммаси яна бир карра ўрганилиб, уларнинг энг истиқболлиси бўйича тергов давом эттирилади.\nЎшлик истеъдодли журналист А.Соипов ўлдириб кетилгандан кейин Ички ишлар вазирлиги қисқа муддат ичида унинг қотилларини топишга ваъда берганди. Мазкур иш билан шуғулланаётган терговчилар жиноятни очиш учун одатда бу ишга ажратилажак икки ойга яна бир ой қўшиб берилишини сўраганди. Аммо орадан уч ярим ой вақт ўтиб ҳам тергов бирор арзирли натижага эриша олгани ҳақида маълумотлар берилмаганди.\nИчки ишлар вазири баёнотидан кейин Алишер Соипов қотилларини топиш бўйича терговни кузатиб турган кўпчилик қирғизистонликларда, жумладан, унинг ҳамкасбларида мазкур ишнинг охирига етишига умид уйғонган.\n“У ерда қотилнинг Ўзбекистонда бўлиши мумкинлиги ҳақида ҳам тахмин айтилди. Биз Қирғизистон расмийлари Ўзбекистон билан муносабатга путур етказмаслик учун ишни бости-бости қилиб юборишидан хавотирлангандик. Лекин бу тахмин ҳали ҳам терговнинг асосий йўналишларидан бири экан, ундан воз кечмасликларига умид бор”,- дейди Уруш ва тинчликни ёритиш институтининг Марказий Осиё давлатлари бўйича минтақавий директори Қумар Бекбўлатов.\nҚирғизистонлик сиёсий шарҳловчи Ғанижон Холматов ҳам ички ишлар вазири баёноти аввалгиларидан кўра анча жиддий эканини таъкидлади.\n“Бир неча йиллардан бери содир этилган буюртма қотилликлар, депутатларнинг ўлдирилиши, қолаверса, Қорасув бозорида қаторасига 3 та бозор раҳбарининг отилиши ва ниҳоят ҳамкасбимиз А.Соиповнинг отилиши ўз-ўзидан қирғиз милицияси олдига ҳаëт-мамот масаласини қўймоқда. Айниқса, офицерлар учун номус масаласига айланган. Янги вазир буни тўлиқ ҳис қила олди. Менимча, милиция энди ўзининг обрўсини тиклаши керак”,- деди Ғ.Холматов.


Хитойнинг энг бадавлат кишиси аниқланди\n17:53 / 13.10.2016\nХитойда мамлакатнинг энг бадавлат кишиси аниқланди. Бу ҳақида ХХРнинг бадавлат кишилар рейтингини чоп этувчи Hurun Research Institute тадқиқот ташкилотининг маълумотига асосланиб, РИА "Новости" хабар берди.\nМанбага кўра, Хитойнинг энг бадавлат кишиси - Dalian Wanda Group компанияси раҳбари 62 ёшли Ван Цзяньлинь бўлиб, унинг бойлиги 32,1 миллиард долларга баҳоланган.\nВан Цзяньлинь 2013 ҳамда 2015 йилларда ҳам Хитойнинг энг бадавлат кишиси дея тан олинган. 2013 йилда унинг молиявий ҳолати 22 миллиард долларга баҳоланганди.\nРейтингдаги иккинчи ўринни Хитойнинг энг йирик Alibaba Group интернет-компаниясининг асосчиси ва раҳбари Жек Ма эгаллаган. Унинг молиявий ҳолати 30,6 миллиард долларга баҳоланган. Учинчи ўринда - Tencent телекоммуникацион компаниясининг асосчиси Ма Хуатэн бўлиб, унинг бойлиги 24,6 миллиард долларга баҳоланган.\nТўртинчи ўринда кўчмас мулк соҳасида фаолият олиб борувчи Baoneng Group компаниясининг 45 ёшли раҳбари Яо Чжэньхуа номи қайд этилган. Унинг молиявий аҳволи 17,2 миллиард долларга баҳоланган.\nМаълумотларга кўра, дунё бўйлаб хитойлик миллиардерларнинг сони 754 нафарни ташкил қилади.\nХитой рейтинг энг бадавлат кишилар


Спортчилар орасида ҳожамот оммалашмоқда - BBC O'zbek\nСпортчилар орасида ҳожамот оммалашмоқда\nЭмма Айлес BBC News\nФото муаллифлик ҳуқуқи Ryan Pierse\nImage caption Майкл Фелпс\nҚатор олимпиячилар, жумладан Олимпиада ўйинлари тарихидаги энг титулли спортчи америкалик Майкл Фелпс танасида катта қизил айланалар билан суратга тушганлари кўринади.\nУ нима ва нега улар баданида сирли нуқтали излар пайдо бўлмоқда?\nРио Олимпиадасида сузувчи ва гимнастикачилар, хусусан АҚШ жамоаси спортчилари бундай қизиқ думалоқ излар билан мусобақаларга чиқишди.\nБу қадимий терапия турларидан бўлган «қон чиқариш» дан қолган из бўлиб, қиздирилган шишачалар терига қўйилади.\n(Шарқда бу албатта «ҳожамот» номи билан машҳур ва таниш-таҳр.)\nҚон чиқариш- ҳожамот қайноқ суюқликни шишада ёндириш йўли билан амалга оширилади.\nОлов ўчгач, ҳарорат пасайиб шиша идишча терига сўрилади.\nСўрилиш орқасида тери тортилади ва қон йиғилади, бу эса қизил изларни қолдиради. Ҳожамот одатда 3-4 кун давомида қилинади.\nНима учун баъзи олимпиячилар ундан фойдаланадилар?\nСпортчиларнинг айтишича, ҳожамот оғриқни енгиллаштиради ва организмни қайта тикланишига ёрдам беради.\nImage caption Алекс Наддур\nЖисмонан тикланишнинг бошқа усуллари ҳам бор. Спорт массажи, сауна, музли ванналар жумладан.\nАмерикалик гимнастикачи Алекс Наддурнинг USA Todayга айтишича, ҳожамот ёки уларнинг айтишича, «қон чиқариш»ни буларнинг ичидан энг яхшиси деб ҳисоблайди.\n«Бу мени йил бўйи соғлом сақлаган, мени кўп оғриқлардан халос қилган сирлардан биридир», дейди спортчи рўзномага.\nУнинг жамоаси сардори Крис Брукснинг қайд этишича, кўп спортчилари «қон чиқариш»ни ўзлари ўрганиб олганлар ёки бир-бирларига ёрдам беришади.\nЭркаклар ўртасида 4x100m лик масофага сузишда қатнашган Майкл Фелпс танасида кўриниб турган қизил доғлар ижтимоий тармоқларда муҳокама қилинган. Баъзилар фикрича, у пейнтбол ўйнаган ёки улкан осминог ҳужумига дуч келган бўлиши мумкин. Бошқалар у олтин медаллари билан ухлаган деб ҳазил қилганлар.\nЯна кимда учради?\nФақат спортчиларгина қон чиқаришдан фойдаланмайдилар. Тажриба кўрсатишича, кўпгина кино юлдузлар орасида ҳам қон чиқариш ёки ҳожамот энг яхши терапия сифатида машҳур бўлиб улгурган.\nФото муаллифлик ҳуқуқи LFI\nImage caption Гвинет Пэлтроу\n2004 йилда Голливуд юлдузи Гвинет Пэлтроу фильм премьераси пайти елкасида қизил излар- қон чиқарилгани белгилари билан келган.\nЖастин Бибер, Виктория Бекхэм ва Женнифер Энистон ҳам қизил излар билан суратга тушганлар.\nНикол Ричи отаси Лайонел Ричига қиздирилган банкалар қўйиб қўяди. Суратлардан у қон чиқаришдан кўп ҳам роҳатланмагани кўринади.\nБу усул гўзаллик салонлари ва спаларда оммалашди, шунингдек, анъанавий хитой дўконларида таклиф қилинади.\nБритания нина билан даволаш маркази (BAcC)га кўра, қон чиқариш-ҳожамот оғриқли эмас, терида қолган қизил доғлар қон тепага кўтарилиши ва майда капиллярлар ёрилиши сабабли пайдо бўлади.\nБошқа томондан Майкл Флепс ва бошқа спортчилар ҳожамот пайтида оғриқдан қийналаётганлари акс этган суратларни жойлаганлар.\nАҚШлик сузувчи Натали Кафлин ўзининг кўксига банкалар қўйилган сурати остига «Куляпман, чунки бу жуда оғриқли» деб изоҳ қолдиради.\nБелорус сузувчиси Павел Санкович ҳам оёғига ўнлаб майда банкачалар қўйилган суратини жойлаштирган интернетга.\nБритания нина билан даволаш маркази «баъзан қайноқ идишчалар енгил куйишни содир этишидан огоҳлантиради ва ҳожамот талабларига риоя қилишни, уни махсус тайёрланган мутахассислар амалга ошириши кераклигини маслаҳат беради.\nБу нимага ўхшайди?\nБуни тушунтиришнинг ягона йўли уни синаб кўришдир.\nBBC News амалиётчи Жаки Лонгни Лондондаги анъанавий Хитой тиббиёт марказига бориб, ҳожамотни кузатишига имкон яратиб берган.\nТерини тортиб турган идишнинг кўриниши ҳожамотни илк бор синаган кишида қўрқув уйғотиши мумкин. Ҳожамотнинг кўриниши уни ҳис қилгандан кўра қўрқинчлироқ кўринади. Герметик, босим ва иссиқликда бўлган идиш бироз ноқулай, лекин оғритмайди.\nХитойлик сузувчи Ван Цюнь 2008 йил Пекин олимпиадасида мусобақага чиқишдан олдин қон чиқариш қилган.\nИссиқ банкачалар қўйилганидан 10 дақиқа ўтиб, иссиқлик сақланиб туради. Бу ҳақиқатдан ҳам иш берадими?\nСинаб кўрганларга кўра, қон чиқариш жуда кўплаб касалликларга даво ҳисобланади.\nОғриқни қолдириш, мускул муаммолари, артрит, уйқусизлик, целлюлитни бартараф этади ва бошқа ички касалликларни даволайди .\nҚарийб 20 йилдан бери "банка қўйиш"дан фойдаланадиган жаноб Лонгнинг айтишича, ҳожамот Хитой тиббиётида ци сифатида машҳур энергия оқимининг тана атрофида айланишига ва ўзининг мувозанати- "инь ва янь"ни сақлашга ёрдам беради.\nУнга кўра, идишнинг изи танада қанчалик ўткир бўлса, бу ўша жойда қон айланиши яхши эмаслигини англатади.\nМижозларни 3000 йилдан бери қониқтирган ҳожамот тиббиётда ҳали исбот қилинмаган, дейди Экзетер Университети профессори Эрнест Эдзарт Би-би-сига.\nУнинг таъкидлашича, бу хавфсиз амалиётдир, лекин клиник тадқиқотларда ҳожамот амалга оширилмаган.\nҲожамот Хитойда 3000 йил олдин пайдо бўлган, дейди Лонг. Сўнгра Миср, Яқин Шарқ ва бутун дунёга тарқалган.\nШиша идишлардан олдин бамбукдан тайёрланган идишчалардан фойдаланилган.\nХитойда ва аксарият мусулмон мамлакатларда қон чиқариш ҳожамот сифатида танилган.\nЖаноб Лонгга кўра, ғарблик кўп одамлар ҳожамотни қабул қилишлари қийин, бироқ Хитой тиббиётида унга детоксикация тури сифатида қаралади ва жуда машҳурдир.


Сайтимизда 10 февраль куни блогер Мирзо Субхановнинг «Автотест фириблари фош бўлди» мақоласи эълон қилинди. Мақола эълон қилингач мазкур фирма раҳбарияти бизга қўнғироқ қилиб мақолани олиб ташлашни акс ҳолда прокуратурага мурожаат қилишга мажбур бўлишини айтди. Шунингдек, бизга расмий хат билан чиқди. Хатда ва оғзаки равишда фирма вакили бизга блогер келтирган маълумотлар асоссизлигини айтиб, бизни халқда мазкур фирмага нисбатан адоват ўрнатишда ва омма фикрини заҳарлашда айблади.\nБиз мувозанатни сақлаган ҳолда блогер ва «AVTOTEST REPORT» МЧЖ нинг ҳам расмий жавобини эълон қилишимизни айтишимизга қарамасдан, фирма номидан бизга чиққан шахс мақолани зудлик билан олиб ташлашни талаб қилди ва босим ўтказди. Шу билан бирга бизга интервью беришини ва барча саволларимизга ойдинлик киритишни, эшиклари биз учун очиқлигини ва бемалол бориб интервью олишимиз мумкинлигини айтиб ўтди.\nШундан сўнг, биз мақолани олиб ташладик ва изоҳ қолдирдик.\nМақола олингач эса «AVTOTEST REPORT» МЧЖнинг бизга берган ваъдаси ёддан чиқди ва биздан фақат расмий ёзма саволлар жўнатилса уларга ана шундай расмий жавоб бўлишини айтиб, “келиб интервью олишингиз мумкин”, деган ваъдаларни унутди.\nБлогернинг изланишларига қайтсак. У аввал эълон қилган мақола асоссиз эдими?\nБуни Мирзо Субханов шундай изоҳлайди:\n"Ўзбекистон Республикаси Давлат Статистика қўмитаси сайтидаги расмий маълумотларга кўра: «AVTOTEST REPORT» МЧЖ (СТИР302368520) «кичик тадбиркорлик субьектига мансуб эмас», «AVTOTEST SAMARQAND» МЧЖ (СТИР305121289) эса «кичик тадбиркорлик субьектига мансуб». Бу дегани «AVTOTEST SAMARQAND» МЧЖ ўзининг таъсисчиси «AVTOTEST REPORT» МЧЖ (СТИР302368520)дан 2,5 баравар кам солик тўлайди."\nБлогер шундай ёзади:\n"2000 йил 25 майда қабул қилинган Ўзбекистон республикаси «Фаолиятнинг айрим турларини лицензиялаш тўғрисида»ги қонуннинг 18-моддасига асосан: «Лицензиялар тегишли бланкларда расмийлаштирилади. Лицензияларнинг бланклари қатъий ҳисобот ҳужжатлари ҳисобланади, улар ҳисобга олиш сериясига, тартиб рақамига ва ҳимояланганлик даражасига эга бўлиши лозим».\nЮқоридаги ҚОНУН ҳужжатига асосан «AVTOTEST SAMARQAND» МЧЖ (СТИР305121289)га берилган қатьий рақамланган ва ҳимояланганлик даражасига эга лицензия бланкаси нима учун мавжуд эмас?\nЮқоридаги қонуннинг 25-моддасига асосан: «Лицензияси мавжуд бўлган корхоналар туғрисидаги маълумотлар лицензияловчи орган (Вазирлар Махкамаси) нинг веб-сайтига жойлаштирилади ва танишиб чиқиш учун очиқ бўлади» дейилган.\nВазирлар Махкамаси сайтида на «AVTOTEST SAMARQAND» МЧЖ (СТИР305121289), ва на бошқа вилоятларда фаолият олиб бораётган профилли корхоналар тўғрисида маълумотлар мавжуд.\nШунингдек, Лицензиясиз фаолият юзасидан корхонага келиб тушган даромадлар тўлиқ равишда 100% давлат фойдасига мусодара қилиниши мумкинлигини ҳам алоҳида айтиб ўтиш жоиз.\n«AVTOTEST REPORT» МЧЖ нима учун вилоятларда филиал очмади?\nКорхонанинг учинчи ширкатлар орқали лицензиясиз фаолият олиб бораётганлигини солиқдан қочиш ва даромадларни яшириш мақсади билан изоҳлаш мумкин.\nАвтотест, жаҳон тажрибасида кузатилмаган, йўл ҳаракати хавфсизлиги тизимидаги оламшумул инновацияларни яратган бўлсада, солиқ ва лицензия борасида яратган яна бир янги «инновация»си, унга панд бериб қўйди.\nАвтотест, монополист сифатида, ўзи қўйган «лицензион тузоқ»қа ўзи тушди.” – деб ёзади блогер.\nБлогер маълумотлари Ўзбекистон Республикаси қонунларига асосланмоқда. Уларни туҳмат дейишдан йироқмиз. Қолаверса автотест раҳбарияти билан телефон суҳбатда бизнинг “«AVTOTEST SAMARQAND» МЧЖ нинг лицензияси борми? Бизга “ҳа” ёки “йўқ”, деб жавоб беринг”- деган саволимиз жавобсиз қолди. МЧЖ вакили бизга фақатгина Вазирлар маҳкамаси қарорини пеш қилди. Ҳўш, унда бошқа қонунларчи? Лицензиялаш тартибичи? Қаерда хатолик кетмоқда? Хулосани очиқ қолдирамиз.\nЗеро, автотест вакили бизга DIA.UZ оммада уларга нисбатан салбий муносабат уйғотаётганини таъна қилди. Уларнинг фикрича одамлар «AVTOTEST REPORT» МЧЖнинг ҳар икки йилда малака оширишдаги фаолиятини қўллаб қувватламоқда. Ишонинг биз одамларда «AVTOTEST REPORT» МЧЖга нисбатан адоват уйғотиш ниятимиз йўқ. Шундай экан, ҳулоса очиқ қолсин. Муносабатингизни кутиб қоламиз.


«Истиқлол» ва «Нефтчи» ўртасидаги Фарғона дербисидан фотогалерея\nПайшанба, 11 Апрел\nКеча, 11 апрель куни Про-лигада 2-тур ўйинлари ўтказилди. 1-турда ғалаба қозонган жамоалар бу турда ҳам ғолиб бўлишди. Турнинг марказий баҳси Фарғонадаги «Истиқлол» стадионида ўтказилди. Бугун бутун водий жамоалари учун уй стадиони сифатида хизмат қилаётган аренанинг ҳақиқий эгаси «Истиқлол» (стадион ва жамоа номи бир хил-ку ахир) ўтган мавсум Про-лигага тушиб кетган «Нефтчи»ни қабул қилди.\nЎз тарихида илк марта қуйи дивизионга тушиб кетган «Нефтчи» бир қатор янги футболчиларни олиб келган бўлса-да, ўзи ўрганмаган лигада ҳозирча қийналмоқда. 1-турда «Хоразм»га енгилган «Нефтчи» 2-турда «Истиқлол»га ҳам имкониятни бой берди.\nПро-лигада суяги қотган «Истиқлол» Фарғонанинг бош жамоасини 3:2 ҳисобида енгди. «Истиқлол» иккита голини пенальтидан урганини ҳам таъкидлаш керак. Қуйида «Истиқлол» - «Нефтчи» ўйинидан тайёрланган фотогалереяни эътиборингизга ҳавола қиламиз.


Бирни кўриб фикр қил… ҲАЛОЛНИНГ НОНИ ШИРИН - Hidoyat.uz\nБирни кўриб фикр қил… ҲАЛОЛНИНГ НОНИ ШИРИН\nАсосий саҳифа Мақолалар Бирни кўриб фикр қил… ҲАЛОЛНИНГ НОНИ ШИРИН\nЧоп этилди Aprel 8, 2019 Бирни кўриб фикр қил… ҲАЛОЛНИНГ НОНИ ШИРИНda fikr bildirishni o'chirish\nИсириқ тутатиб юрган гадойга дуч келдик. Дўстлардан бири мийиғида кулди. Ҳайрон бўлганимни сезгач, сабабини гапириб қолди.\n Тихирлик қилаётган гадойни кўриб, бир воқеа эсимга тушди. Холам университетдан чиқаётганда бир гадой йўлини тўсибди. Қаергадир қўйган майда пулини ҳадеганда топа олмагач, тиланчи:\n Тезроқ берсангиз-чи, вақтим кетяпти,  деган экан.\n Ёмони, лўлиболалар,  деди яна бир ҳамроҳимиз.  Бир куни уч болакай бир қизнинг йўлини тўсиб: «пул бермасанг юзингга тупурамиз», деб қўрқитаётганини кўрдим. Буларни ҳеч ким назорат қилмасмикин-а?\nМен эса «маданийлашган» тиланчиларга дуч келганимни эсладим…\nЙўлни кесиб ўтганимда ортимдан кимдир чақирди. Нотаниш киши светофорнинг яшил чироғини кутмасдан чопиб ўтди. Ҳаллослаб етиб келгач, жилмайишга уринди.\n Биламан, сиз яхши одамсиз, анави ерда машинам бузилиб қолди. Шунга, ҳалиги, устани олиб келишим керак. Беш юз сўм бериб туринг. Фақат боришга…\nДимоғимга ароқнинг бадбўйи урилди. Разм солсам, чайқалиб турибди. Афт-ангоридан машинаси бор одамга ўхшамайди. Ҳар қалай қиёфаси ташвишли кўрингани учун сўраганидан кўпроқ пул бердим. «Муродига етган» одам негадир шошмади. Алданганимни сездим…\nАжабланарлиси кейинги кун содир бўлди. Икки ясанган 16-17 ёшлардаги қиз йўлимни тўсди. Майин табассум билан:\n Майлими, бир нарса сўрасак,  дейишди бараварига.\n Автобусга пулимиз тугаб қолувди…\nЖаҳлим чиқди. Жим кетдим. Индаб нима ҳам қила олардим.\nДеярли ҳар куни битта йўлдан ишга қатнайман ва метродан чиқиб, хиёбон оралаб борарканман, бир кампирга рўпара келаман. Қалин, эски кийимда, оғирлиги билиниб турган иккита сумкани кўтариб қаергадир қатнайди. Ёрдам берай десам, юзимга қарамасдан рад этади.\nБу сафар кечки пайт ўтиш йўлаги олдида ўша кампирни учратдим. Сумкасида юк бор, кўзлари ўйчан, чарчагани кўриниб турибди. Аввалига ёнидан индамай ўтдиму, бироз юриб ортга қайтдим.\n Бувижон, келинг ёрдамлашаман.\n Раҳмат, мен ўзим…\n Унда мана бу пулни олинг.\n Йўқ ўғлим, нонга етадиган ақчам бор.\nБундай ҳолатга илк бор дуч келишим эди. Хаёлимдан меҳнат билан топилган насибага қаноат қилиб, кўп вақтини илм олишга сарфлаган Сўфи Оллоёр, Имом Бухорий, Бобораҳим Машрабу Насафий боболарнинг ўгитлари ўтди. Ҳалолнинг нони ширинлигини онахон ҳам тасдиқлаб турарди.\nХалқаро ҳалол брендлар кўргазмасида Ўзбекистоннинг қайси маҳсулотларига кўпроқ қизиқиш билдирилди?


Трамп гипертовушли қурол ишлаб чиқиш учун ҳарбий давр қонунидан фойдаланди\n08:28 / 25.06.2020\nАҚШ президенти Дональд Трамп гипертовушли қурол яратиш бўйича дастурларни тезкорлик билан амалга ошириш учун ҳарбий давр қонунига мувофиқ ҳаракат қилган. 1950 йилда Корея урушидан кейин қабул қилинган мудофаа саноати ҳақидаги ушбу қонун уруш ёки фавқулодда вазият ҳолатларида қўлланади.\nТрампнинг таъкидлашича, ушбу қонун бундай технологияларни ривожлантириш олдига қўйилган вазифаларни ҳал қилиш учун энг иқтисодий самарали усул ҳисобланади. Жумладан, Пентагон гипертовушли қурол ишлаб чиқаришда АҚШнинг Россия ва Хитойдан ортда қолаётганини бир неча марта тан олган.\nАввалроқ Трамп АҚШ ҳозирда мавжуд ракеталардан 17 марта тезроқ бўлган гипертовушли ракета ишлаб чиқаётганини маълум қилганди. Унинг айтишича, ракета 1,6 минг км узоқликдаги нишонни 35,5 см гача аниқликда мўлжалга олади. Янада аввалроқ у бундай қуролни “супер-пупер ракета” деб атаганди ҳамда АҚШ “мисли кўрилмаган даражадаги” техникани “рақиблар” сабабли ишлаб чиқишга мажбур бўлаётганини айтган.\nАҚШда сўнгги бир кунда Covid-19 билан боғлиқ 44,7 мингдан ортиқ янги ҳолат қайд этилди


Ўзбекистон, АҚШ ва Қозоғистон ҳукуматлари қиймати 1 миллиард долларга тенг лойиҳани ишга туширди\nАҚШ, Қозоғистон ва Ўзбекистон ҳукуматлари Марказий Осиё инвестиция ҳамкорлигини йўлга қўйдилар. Уч давлат ҳукуматининг бунга оид қўшма баёноти шу йил 7 январида АҚШнинг Ўзбекистондаги элчихонаси сайтида ёйинланди.\nУнда қайд этилишича, иштирокчилар минтақавий иқтисодий ҳамкорлик ва фаровонликни ривожлантиришга қаратилган ушбу ташаббусга бошқа мамлакатларнинг ҳам қўшилишини олқишлайди.\n“Мазкур ташаббус доирасида АҚШ Халқаро тараққиёт молия корпорацияси (ХТМК), Қозоғистон Республикаси ҳукумати манфаатлари йўлида фаолият олиб борувчи “Астана” халқаро молия маркази ҳамда Ўзбекистон Республикаси Инвестициялар ва ташқи савдо вазирлиги хусусий секторнинг ўсишига ёрдам бериш ҳамда Марказий Осиё ва янада кенгроқ минтақадаги иқтисодий алоқаларни кучайтиришга қаратилган лойиҳаларни қўллаб-қувватлаш мақсадида беш йил давомида камида бир миллиард доллар сармоя ётқизиш учун мавжуд барча саъй-ҳаракатларни ишга соладилар”, дейилган уч давлат ҳукуматининг қўшма баёнотида.\nМарказий Осиё инвестиция ҳамкорлиги хусусий сектор етакчилигида амалга ошириладиган лойиҳаларни илгари суриши айтилмоқда.\nШунингдек, Марказий Осиё инвестиция ҳамкорлиги АҚШнинг Марказий Осиё учун иқтисодий ўсиш ва фаровонликни қўллаб-қувватлаш борасидаги саъй-ҳаракатларини ривожлантиришда муҳим қадам ҳисобланади.\n“С5+1 плафтормаси орқали фаолият олиб борган ҳолда ушбу ташаббус Марказий Осиёдаги ҳар бир мамлакатни янада кучли ва фаровон қилиш учун савдо-сотиқ, тараққиёт ва ўзаро алоқани кучайтириш бўйича имкониятлардан фойдаланишга интилади. Минтақа COVID-19 пандемиясининг иқтисодий таъсиридан халос бўлишга интилаётган бир паллада бундай ҳамкорлик ва барқарорлик ҳар қачонгидан ҳам муҳимроқ аҳамият касб этади”, дейилган баёнотда.\nМарказий Осий инвестиция ҳамкорлиги минтақада жойлашган ҳар бир мамлакат тараққиёти ва фаровонлигини ҳурмат қилишга асослангани қўшма баёнотда алоҳида урғуланган.


Натижадан қониқмадик – “Адолат” СДП раиси | Qalampir.uz\nНатижадан қониқмадик – “Адолат” СДП раиси\nИнтервью\t23 Декабрь 2019 19:30 8565\n“Адолат” социал-демократик партияси сайловолди кампания юритиш борасида юқори натижаларни эгаллаганига қарамасдан, сайловда парламентда бор-йўғи 21 та ўринни эгаллаб, умумий рейтингда ЎзЛиДеп ва “Миллий тикланиш”дан ортда қолди. QALAMPIR.UZ “Адолат” партияси лидери Наримон Умаров билан сайлов натижалари ҳақида суҳбатлашди.\n“Бу энди халқнинг иродаси, танлови. Биз уни ҳурмат қиламиз. Албатта, биз (натижадан) қониқмадик. Бу дегани биз қўлимизни пастга туширмаймиз. Фақат олға кетамиз. 22та ўрин учун курашамиз. Иккинчидан бизнинг ғояларимиз жуда зўр. Булар халқнинг ичидан чиққан фикрлардир. Биз энг зўр депутатлик корпусини яратганмиз. Кучли, профессионал депутатлар. Уларнинг кўплари 5-10 йилдан бери ишлаб келмоқда. Уларга яна қайтадан ишонч билдирилиб сайланганлари бор. Биз сон жиҳатидан бўлмаса ҳам, сифат жиҳатидан қонунчилик палатасида, вилоят, шаҳар ва туман кенгашларида ўзимизнинг депутатлар гуруҳимизни туздик.\nБиз олдимизга режалар қўйдик. Айниқса, фарзандларимиз олий маълумотли бўлиши, суд тизимини ислоҳ қилиш, қолаверса, тиббиёт бўйича бир қатор қонунларни, албатта, жорий қиламиз. Бунга иккиланмасдан халқимизга айтамизки, албатта, биз берилган ваъдаларни бажаришга ҳаракат қиламиз”, дея таъкидлади Наримон Умаров.\nСиёсий партия раҳбари шунингдек кадрлар масаласига ҳам тўхталди.\n“Бизда кадрлар сифати жуда яхши. Биз албатта матбуот хизматини кўпайтиришимиз керак. Албатта, 25-30 депутат бўлишига эришсак, маблағимиз ошади. Халқ билан мулоқотни кучайтиришимиз керак. Партиянинг ғоялари зўр, лекин халққа етказиб бериш ҳали етарли эмас. Ўйлайманки, буни биз амалга оширамиз. Сайловдан сўнг, буни оддий тизимли ҳал қиламиз.\nБизга яхши кадрлар келсин. Қанчалик партияга хайрихоҳ, қанчалик фаолиятни билиши бўйича комиссиямиздан ўтади. Бизда журналистлар, иқтисодчилар бор. Мен ўзим эколог бўлиб келдим. Бу дегани эшигимиз ҳеч кимга берк эмас”, дейди партия раиси.\nНаримон Умаров ЎзЛиДеп\n15 Сентябрь 15:12 61177\n16 Сентябрь 15:13 54101\n15 Сентябрь 20:08 50466\n15 Сентябрь 22:20 47688\n16 Сентябрь 23:42 33866


Грециядан Японияга Олимпия машъаласи олиб келинди | Qalampir.uz\nГрециядан Японияга Олимпия машъаласи олиб келинди\nСпорт\t20 Март 10:23 1256\nОлимпия машъаласи Грециядан Япониянинг шимоли-шарқий Мияги префектурасига ишончли тарзда етказилди. Уни кутиб олиш маросими маҳаллий жамоат телевидениеси томонидан жонли эфирда намойиш этилди.\nСамолёт режалаштирилганидан бир соат олдин қўнишга мажбур бўлди. Бунга кучли шамол тўсқинлик қилди. Шу сабабли маросимлар кеч бошланди. Маросимда “Токио 2020” ташкилий қўмитаси раиси Ёсиро Мори, Япония дзюдо федерацияси раҳбари Ясухиро Ямасита, дзюдо бўйича уч карра Олимпия чемпиони Тадахиро Номура ва эркин кураш бўйича уч карра Олимпия чемпиони Саори Ёсида иштирок этди.\nДастлаб, машъалани машҳур спортчиларнинг шахсан ўзи Японияга олиб келади, деб тахмин қилинган эди. Бироқ коронавирус пандемияси маросимга жиддий ўзгаришлар киритди. Японияда маҳаллий мактаб ўқувчилари машъални кутиб олиши керак эди, аммо тиббий сабабларга кўра, бу фикрдан воз кечишга тўғри келди.\n“Биз Олимпия ўйинларини хавфсиз ва ишончли муҳитда ўтказиш учун барча имкониятларни ишга соламиз", деди Мори. Бундан ташқари, у маросим коронавирус билан боғлиқ вазият туфайли қисқартирилган дастурда ўтаётгани учун узр сўради. Ёсида ва Номура нутқ сўзлаганидан сўнг, сакура гулига ўхшаш идишда олов ёқилди.\nЭстафета 26 март куни Фукусима префектурасидаги футбол машғулот марказида бошланади. Aммо маҳаллий ҳокимият инфекциянинг тарқалиш хавфи давом этаётгани сабабли, одамларни эстафета йўналиши бўйлаб оммавий томошадан қайтармоқда. Шу билан бирга, мамлакат ҳукумати пойтахт сингари, коронавирус мусобақа ўтказишга халақит бермайди, деган позицияни қўллаб-қувватламоқда. Япония томони Ўйинларнинг бекор қилинишига, қайта тайинланишига ва ҳатто томошабинларсиз ўтказилишига қатъиян қарши.\nАйни пайтда Яплнияда коронавирусга 1600 дан зиёд киши чалинган. 40 киши касалликдан вафот этган. Сўнгги маълумотларга кўра, инфекция тарқалиш динамикаси сўнгги кунларда мамлакатда кескин пасайган.\nТокио 2020 Олимпия машъаласи\n30 Май 07:55 36455\n30 Май 07:44 26783\n01 Июнь 08:05 25320\n30 Май 09:52 24392\n30 Май 11:30 23028


Абу Бакр розияллоҳу анҳу: Ички ишларни идора қилиши\nBy Исмоил Муҳаммад Яъқуб on\t 10/18/2017 АБУ БАКР ТАРИХ ХУЛАФОИ РОШИДИНЛАР\nАбу Бакр Сиддиқ розияллоҳу анҳу давлат бошқаруви учун ўзига белгилаб олган сиёсатини амалга оширишга киришди ва бу ишда саҳобайи киромларнинг ёрдамига таянди. Бу умматнинг амини (энг омонатли кишиси) деб аталган Абу Убайда ибн Жарроҳни ҳозирги замон таъбири билан айтганда, молия вазири қилди ва унга байтулмолнинг ишларини топширди. Умар ибн Хаттобни қозилик ишига – адлия вазирлигига тайинлади, кези келганда Сиддиқнинг ўзи ҳам бевосита қозилик ишларини адо қиларди. Зайд ибн Собитга котибликни – алоқа вазирлигини топширди. Баъзан ҳузурида бўлган Али ибн Абу Толиб, Усмон ибн Аффон каби бошқа саҳобалар ҳам унга котиблик вазифасини бажараверар эди. Мусулмонлар Абу Бакр Сиддиқни “Расулуллоҳнинг халифаси” деб номладилар ва унга шундай деб мурожаат қилар эдилар.\nСаҳобалар Сиддиқни тирикчилик ташвишлари ва бошқа ишларидан фақат халифалик ва давлат бошқаруви ишига фориғ қилишни истадилар. Абу Бакр розияллоҳу анҳу савдогар киши бўлиб, ҳар куни эрталаб бозорга чиқиб кетар ва олди-сотди ишлари билан шуғулланар эди. Халифаликка сайланганидан кейин ҳам бир куни эрталаб тижорат молларини елкасига ортиб, бозорга йўл олди. Йўлда кетаркан, Умар ибн Хаттоб ва Абу Убайдага дуч келди. Улар ундан: “Йўл бўлсин, эй Расулуллоҳнинг халифаси?”, деб сўрадилар. “Бозорга”, деди. “Бозорда нима қиласиз, сиз энди мусулмонлар ишига бошлиқ бўлдингиз”, дедилар. “Бола-чақамни нима билан боқаман?”, деди. Улар: “Юринг биз билан, сизга маош тайин қиламиз”, дедилар. Шундан сўнг у улар билан кетди. Улар унга кунлик яримта қўйни маош сифатида белгиладилар. “Ар-риёзун назира”да ёзилишича, унга йиллик 250 динор ва кунлик баъзи аъзолари кесиб олинган бир қўй гўштини маош сифатида белгиладилар. Бу унинг оиласига етарли бўлмади. У ўзида бор бўлган барча динору дирҳамларни мусулмонларнинг байтулмолига ташлаб, яна ўзи бозорга чиқиб, тижорат қила бошлади. Умар розияллоҳу анҳу Сиддиқ хонадонига келса, унинг эшиги олдида бир қанча хотинлар ўтиришган экан. “Нима ишинглар бор?”, деб сўраган эди, улар: “Расулуллоҳнинг халифасини кутиб ўтирибмиз, ўртамизда келишмовчиликлар бор, шуни ажрим қилиб берсин”, дедилар. Умар бориб, Абу Бакрни бозордан топди ва қўлидан ушлаб: “Буёққа юринг”, деди. У: “Менга сизларнинг амирлигингиз керак эмас, берган маошларинг бола-чақамга етмас экан”, деди. “Унда маошингизни кўпайтирамиз”, деди Умар. Абу Бакр: “300 динор ва бир бутун қўй”, деди. Умар: “Йўқ, бунча беролмаймиз”, деди. Икковлари устига Али розияллоҳу анҳу келиб қолди. У: “Менимча, Абу Бакрга у сўраган маошни тўла бериш лозим”, деди. Умар: “Сиз шундай деб ўйлайсизми?”, деган эди, у: “Ҳа”, деди. “Майли, унда шундай қиламиз”, деди Умар. Шундан сўнг Абу Бакр масжидга келиб, одамлар йиғилган пайтда минбарга кўтарилди ва: “Эй одамлар! Менга ажратилган нафақа 250 динор ва баъзи аъзолари олинган қўй эди. Энди Умар ва Али менинг маошимни йиллик 300 динор ва кунлик бир бутун қўй қилиб белгиладилар. Сизлар шунга розимисизлар?”, деди. Мусулмонлар: “Ҳа, Худо ҳаққи, розимиз”, дедилар.\nШундай қилиб, саҳобалар дин ва дунё ишлари бошқарувига масъулият билан ёндашиб, ўз имомларига маош тайин қилдилар ва уни тирикчилик ишларидан фориғ бўлиб, фақат давлат иши билан машғул бўлишига имкон яратиб бердилар. Чунки у энди бутун мусулмон умматининг раҳбари эди ва бу лавозим ундан кўп вақт, куч-ҳаракат ва ақлий меҳнат талаб қиларди.\nҲозирги кунда башарият ўша саҳобалар ризвонуллоҳи алайҳим давридаги ҳолатдан нақадар узоқлашган! Улардан кейинги даврлардан бошлаб давлат хазинаси айрим шахслар қўлида қолди. Ўшалар уни ўзлари истагандек сарфлашади, истагандек тасарруф қилишади. Уларнинг маошлари миқдори ҳам махфий, бировга ҳисоб бериб ўтиришмайди. Барча бойликлар уларнинг қўлларида йиғилиб қолган. Улар ким десангиз, мутлақ аксарияти заиф-бечора халқларнинг амир ва ҳокимлари бўлиб чиқади. Бироқ, бойлик ҳар қанча кўп бўлмасин, ўрни келганда бу нарса ўз эгасига асқотмайди. Мана, оддий мисол, Эрон шоҳи беҳисоб бойликлар эгаси бўлишига қарамай, дўппи тор келган пайтда уни қабул қиладиган ва паноҳига оладиган ер топилмади. Бу шу дунёдагиси, энди охиратдаги аҳвол ўта оғир, ҳисоб жуда қаттиқ бўлади.\nАбу Бакр Сиддиқ ана шундай, ҳамма учун очиқ, ўрнак бўлишга арзигули раҳбар эди. Мусулмон ҳокимлари Расулуллоҳ соллаллоҳу алайҳи ва саллам вафотларидан кейин ислом давлатини идора қилган бу улуғ саҳобадан ўрнак олишлари ва умматни бошқаришда унга эргашишлари лозим. Унинг қуйидаги сўзлари нақадар гўзал: “Қавмим яхши биладики, менинг касбим бола-чақамни боқишга кифоя қиларди, мен мусулмонлар ишлари билан машғул бўлиб қолдим, шу боис Абу Бакрнинг оиласи бу молдан ейди ва у бунинг эвазига мусулмонларнинг хизматини қилади”.\nСиддиқ бу сўзлари билан гўзал бир маънони таъкидламоқда. У ҳам бўлса, динда волийлик (мансабдорлик) фойда топиш ва бойлик орттириш воситаси эмас. Волий учун маош унинг уммат ишлари билан машғул бўлиб, ўз тирикчилигига орта олмагани учунгина тайин қилинади.\nСиддиқ ва саҳобайи киромлар ўз амаллари билан тарих лавҳига ана шундай зарҳал битиклар битиб кетдилар. Башарият ҳар қанча уринмасин, уларнинг мақомларига етиш эришиб бўлмас орзу бўлиб қолаверади.\nАбу Бакр Сиддиқ розияллоҳу анҳу ислом давлатини бино қилиш йўлида улкан ишларни амалга оширди. Давлат биносининг ички қурилмасига жиддий аҳамият қаратди, Расулуллоҳ соллаллоҳу алайҳи ва саллам қолдириб кетган бу бинога таъсир кўрсатиши мумкин бўлган ҳар қандай тешик-тирқишларни қолдирмай тузатди. Раиятга қаттиқ эътиборли бўлди, унинг бу борада олиб борган ишлари ҳам ўзига хосдир. Қозилик ишларига алоҳида аҳамият қаратди, волийларнинг ишларини давомий назорат қилиб борди. Ҳар бир одимида Пайғамбар соллаллоҳу алайҳи ва саллам йўлларида юрди.\nКелгуси мақоламизда унинг ўзига хос сиёсати ҳақида батафсил сўз юритилади.\n Шавқий Абу Халил, “Фит-тарихил исломий” (218-бет).\n “Ар-риёзун назира фий маноқибил ашара” (291-бет).\n Аввалги манба (291-бет).\nAvvalgi maqolaМусулмондан ҳомиладор кофир аёл ўлса қайси қабристонга кўмилади?\nKeyingi maqola Савол-жавоб: “Аллоҳ йўлида дўстлашишнинг шартлари” (Шайх Содиқ Самарқандий)


Александр Лобанов: "Локомотив" билан ўйин финал мақомига тенг"\n"Пахтакор" дарвозабони клуб расмий сайти учун интервью берди.\nЎйинга тайёргарлик қандай кетмоқда?\n- Тиғиз тақвим пайтида, кейинги учрашувгача кам вақт қолганда руҳан тайёр бўлиш талаб этилади. Жисмоний тарафдан биз ҳар бир ўйин ва рақибга қарши ҳозирмиз. Жамоанинг яхши иштиёқ ва соғлом ақлга эга бўлиши муҳим.\n"Локомотив" жиддий рақиб, бу қўшимча иштиёқ беради. Янги қоидага кўра, тўқнашув бир баҳсдан иборат бўлади, бу эса деярли финал дегани. Биз кубокка иккинчи мусобақадек енгил муносабатда бўлмаймиз. Ғалаба Чемпионлар лигасига йўлланма тақдим этади. Чемпионат ёки кубокдан қатъи назар, ҳар беллашувда ғалаба учун майдонга тушиш даркор.\n"Локомотив" ҳақида нима дея оласиз?\n- Кўплаб учрашувларда майдонга тушганман. Уйда ва сафарда эришилган ғалабалар бўлган. Айниқса, бир неча йил олдин меҳмонда уларни мағлуб этиб, чемпионликни деярли ҳал этганимиз ёдимда.\n"Локомотив"га қарши доим тайёргарлик ўзгача ўтади. Уларда яхши жамоа, кучли футболчилар бор. Мавсум бошидаги қийинчиликка қарамай, бу жамоа бизнинг асосий рақибимизга айланди. Уларга қарши бир ўйин билан кўп нарсаларга эътибор қаратиш мумкин.\nСуперлиганинг янги формати ҳақида қандай фикрдасиз?\n- Ҳар бир янгиликни аста-секин жорий этиш керак - бу шахсий фикрим. Кўп клублар бундай кескин ўзгаришга тайёр эмасди. Чемпионат иккига бўлиниб кетди: олтиталиккача ва ундан кейинги. Жамоалар икки мусобақада иштирок этишмоқда ва ҳар қандай ҳолатга тайёр бўлишлари керак.\nИлгари баъзи жамоалар чемпионлик учун курашган бўлса, бошқалари ўрнини сақлаш учун ўйнашарди. Ўртадаги жамоаларда иштиёқ йўқоларди. Ҳозир барча курашга киришган ва ҳеч қандай кафолатга эга эмас. Охирги турда "Нефтчи"нинг АГМКни мағлуб этгани фарғоналиклар танаффус даврида тайёргарлик кўришга улгуришганини билдиради. Энди улар Суперлигада қолиш учун курашишмоқда. Чемпионат савияси ошди ва ўртамиёна жамоалар кўпроқ иштиёққа эга.\nСуперлиганинг ушбу босқичи бўйича тахминингиз қандай?\n- Биз чемпионат ва кубокда фақат ғалаба учун кураш олиб борамиз. Охирги тургача бўшашмаймиз, бунга рақиблар ҳам имкон беришмайди. Барча клубларга омад, ўзимизга эса чемпионликни тилайман.


«Қалблар ислоҳ бўлмагунча жамият ислоҳ бўлмайди» (Жийлоний ҳикматлари) | Azon.uz - Ахборот-таҳлилий портал\n«Қалблар ислоҳ бўлмагунча жамият ислоҳ бўлмайди» (Жийлоний ҳикматлари)\n660 22:00 19.06.2019\n“Агарда қалб Китоб ва суннатга амал қилса Аллоҳга яқин бўлади. Аллоҳга яқин бўлганда илм ҳосил қилади, фойда-ю зарарини, Аллоҳнинг ва Ундан бошқаларнинг ҳақларини, ҳақ ва ботилга тегишли нарсаларни англайди. Модомики оддий мўминда ҳақиқатларни кўрадиган нур бўларкан, Аллоҳга муқарраб сиддиқларда қандай бўлмасин?! ...“\nҲар қандай вазиятдан чиройли гаплар билан чиқиб кетишга ўрганиб қолдик. Қалбимизда йўқ гапларни, насиҳатларни бошқаларга оғиз кўпиртириб гапирдик ва бу билан қалбимизнинг туб - тубидан мақтовга умид қилдик. Қалбимиз хароб бўлатуриб, зоҳиримиз инсонлар кўзида обод кўриниши бизни қаноатлантирди. Танқид билан, бақир - чақир билан муаммоларни ҳал қилишга умид боғладик. Аммо қалбимизни ислоҳ қилишни унутдик.\nРасулуллоҳ соллаллоҳу алайҳи васаллам: «Умматим учун энг қўрққан нарсам тили гапга уста мунофиқдир» деганлар.\nҚалблар ислоҳ бўлмагунча жамият ислоҳ бўлмайди. Тарбиячилар ислоҳотни энг аввало қалбларидан бошласинлар!\nАбдулқодир Жийлоний Мақолалар


ЎФА техник директори Тренерлик конвенцияси бўйича ОФКнинг махсус текширув комиссияси таркибига киритилди / CHAMPIONAT.asia\n02:00Olamsport: Даниэль Роман Муроджон Аҳмадалиев ҳақида гапирди, Санжарнинг навбатдаги рақиби аниқ ва бошқа хабарлар 2 01:55Пёнтекнинг агенти "Милан" раҳбарияти билан учрашди 1 01:19А Серия. "Фиорентина" "Женоа"ни мағлуб этолмади 0 01:02"Барселона" Бен-Йеддер учун 80 миллион евро таклиф қилди 21 00:30Англия кубоги. "Челси" ғалаба қозонди 10 00:25Бундеслига. "Бавария" "Шальке"га имконият қолдирмади 5 00:00Франция чемпионати. Иккинчи ўриндаги "Марсель" очко йўқотди 1 23:47Серхио Бускетс: "Ҳамма ҳам янги мураббийлар штабига мослашишга улгурмади" 29 23:30Доска кўтарган Мўминжонов, дарвозабонлар тўқнашуви. АГМК - "Сурхон" учрашувидан ГАЛЕРЕЯ 71 23:12Англия кубоги. Моуринью жамоаси "Саутгемптон"ни мағлуб этолмади 3 22:52"Тезкор студия". Австралиядан учралган мағлубият муҳокамаси, Эрматовга қўнғироқ, Беғамов нимани улоқтирди? 133 22:45Гари Линекер: "Сетьен – out" 69 22:26Олимпиада йўлланмаси бой берилган ўйиндан ГАЛЕРЕЯ 87 22:09"Халл Сити" – "Челси". Асосий таркиблар билан танишинг 15 21:55Ла Лига. “Барселона” Сетьен бошқарувидаги илк мағлубиятини "Валенсия"дан қабул қилди 254\nТеглар : КувайтОФКЎФА\nБиласиз, Ўзбекистон футбол ассоциацияси томонидан мунтазам равишда тренерлар тайёрлаш ва уларнинг малакасини ошириш бўйича ОФКнинг махсус курслари ўтказиб келинади.\nБу борада олиб борилаётган ишлар самараси ўлароқ Ўзбекистон футбол ассоциацияси техник директори Шовкат Имамов қитъа футбол уюшмасининг Тренерлик конвенцияси бўйича махсус текширув комиссияси таркибига киритилди.\nАйни кунларда мазкур конвенция бўйича махсус текширув комиссияси Кувайтда бўлиб турибди ва Кувайт футбол федерацияси томонидан ўтказиладиган тренерлар таълими бўйича курслар, бу борада олиб борилаётган иш жараёни текшириб, баҳоланмоқда.\n"Тезкор студия". Австралиядан учралган мағлубият муҳокамаси, Эрматовга қўнғироқ, Беғамов нимани улоқтирди? 133\nОлимпиада йўлланмаси бой берилган ўйиндан ГАЛЕРЕЯ 87\nU-23 Осиё чемпионати. Австралия - Ўзбекистон 1:0 34\nCAFA U-19 Girl's Futsal championship 2020. Ўзбекистон голларга бой баҳсда Қирғизистонни таслим этди 14\nАвстралия ОТЖ устози: “Ўзбекистон 2-таймда бизни қийнаб қўйганди, Олимпиадага йўл олганимиздан хурсандман” 76\n12 йиллик танаффусдан сўнг австралиялик футболчилар Олимпиада йўлланмасини қўлга киритди 67


Москвалик аёл: “Раҳмат сенга ўзбекистонлик Умар! Аллоҳ сени ўз паноҳида асрасин”\n19:10 / 21.12.2016\nМосквада истиқомат қилувчи Ирина Фесенко исмли аёл Facebook тармоғида дўконларни айланиш чоғида бошидан ўтказган воқеа билан ўртоқлашди. Қуйида уни сиз билан бўлишишга қарор қилдик.\n“Бугунги кун мен учун рутубатли бўлди. Исиниш учун уйга шошмоқдаман. Янги йилгача оз вақт қолган. Москвадаги болалар уйларида ўтказилиши режалаштирилган акцияларга мандарин сотиб олмаганим ёдимга тушди (байрам кайфиятини уйғотиш учун мандаринлар ёки қандайдир ширинликлар сотиб олиш керак). Машинани буриб, ФудСити томонга қараб йўл олдим. Мана – апельсин, мандарин ва хурмо ҳидини таратувчи иккинчи савдо дўкони. Абхазия мандаринларини топиш илинжида аравалар орасидан туртиниб ўтиб бораман. Турк, серб, ниҳоят Абхазия ёзувини кўрдим. Таътиб кўрдим...аввалгидек эмас. Онамни ўртага қўйиб қасам ичаман, Абхазия, дейди сотувчи. Аммо нима кераги бор шундай ёлғонларни. Ахир гуноҳ-ку... Қалбимда маъюслик. Уч қути сербларнинг мандаринини сотиб олдим (улар ҳам мазали), шу билан бирга аравали тожик эркакни тўхтатиб, эшик томонга йўл олдик. Чиқаверишда бироз тўхтайман – Ўзбек қовуни. Сотувчи уни ўлчай туриб, нима учун бунчалик кўп мандарин сотиб олганимни сўради. Тушунтира бошладим – болаларга, Янги йилга, болалар уйига. У яна бир бор мандаринлар ҳақида қайта сўради, бу сафар юзлари жиддийлашди. У хурмо тўла қутини олиб, менга: ол, болаларга менинг номимдан бериб қўй, деди. Этим жимирлашиб кетди...олайми, олмайми, қандай қилиб... пул тўламай... У эса сўрашда давом этди: бу болаларнинг онаси йўқми? Бор, дедим, кўплар бедаво хасталикка йўлиққан ва биз уларга кичик бўлса ҳам байрам ташкил этиш ниятидамиз. Шунда йигит бир қути ажойиб ўзбек помидорини олиб, аравага қўйиб қўйди. Бу ҳам болаларга. Йўқ... керак эмас... уларга бу мумкин эмас, дейман овозим титраб (қалбимда эса бу йигитни қандай қилиб рози қилиш ҳақида ўйлаяпман) ...Мумкин..., мен биламан, жавоб берди у, фақат, бераётганда – Аллоҳ, Умарни ўз паноҳингда асра, деб қўйсанг бўлди.\nМашинага довдираб кетиб бормоқдаман, орқада совғалар тўла арава. Кўзимдан негадир шашқатор ёш оқмоқда, томоғимга нимадир тиқилиб қолгандек ва мени бўғаётгандек. Ҳа, бизнинг динларимиз бошқа, бироқ ҳар биримизда меҳр ва шафқат, яқинларимиз ҳақида қайғуриш туйғуси бор. Раҳмат сенга Умар!\nАллоҳ сени ўз паноҳида асрасин”.


22 ноябрь куни Ўзбекистонда кутилаётган об-ҳаво маълумотиHaqida.net\nHome Dunyo 22 ноябрь куни Ўзбекистонда кутилаётган об-ҳаво маълумоти\nТошкент шаҳри. Республика Гидрометеорология марказининг хабар беришича, 22 ноябрь куни пойтахтда ҳаво ўзгариб туради, ёғингарчилик бўлмайди. Шарқдан секундига 3-8 метр тезликда шамол эсади. Кечаси 2-4, кундузи 18-20 даража илиқ бўлади.\nҚорақалпоғистон Республикаси. Ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 0-5, кундузи 12-17 даража илиқ бўлади.\nХоразм вилояти. Ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 2-7, кундузи 12-17 даража илиқ бўлади.\nБухоро ва Навоий вилояти. Ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 1 даража совуқ, 4 даража илиқ, кундузи 15-20 даража илиқ бўлади.\nТошкент, Самарқанд ва Сирдарё вилоятлари. Ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 2-7, кундузи 15-20 даража илиқ бўлади.\nЖиззах вилояти. Ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 0-5 даража илиқ, Ғаллаорол туманида 6-8 даражагача совуқ, кундузи 15-20 даража илиқ бўлади.\nРеспубликанинг тоғли ҳудудлари. Ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 0-5 даража илиқ, тоғли жойларда 0-5 даражагача совуқ, кундузи 9-14 даража илиқ бўлади.\nЛиван армияси қўмондони «Исроилнинг ҳужумига тайёр туриш» ҳақида гапирмоқда


Муносабат 09.07.2020 14:13\nСўнгги 2 ойда хориждан 70 минг меҳнат муҳожирлари Ўзбекистонга қайтиб келган\n8 июль куни Президентимиз Шавкат Мирзиёев раислигида тадбиркорликни ривожлантириш ҳамда бюджет тушумларини таъминлаш масалалари бўйича йиғилиш ўтказилди.\nЎзбекистон Республикаси Бандлик ва меҳнат муносабатлари вазири Нозим ҲУСАНОВ мазкур йиғилишда муҳокама қилинган масалалар юзасидан ўз фикрларини билдирди.\n“Ўтказилган видеоселекторда пандемия даврида аҳоли бандлигини таъминлаш бўйича бир қанча топшириқлар айтиб ўтилди. Жумладан, энг асосий талаб карантин даврида яшаш ва ишлашни ўрганишимиз керак. Бу борада Президентимиз қатор топшириқлар бериб ўтдилар. Аҳоли бандилигини таъминлашда янги иш ўринларини яратиш энг долзарб масала бўлиб қолмоқда. Қайд этилганидек, сўнгги икки ой давомида хорижда бўлган меҳнат муҳожирларининг 70 минг нафари Ўзбекистонга қайтиб келди. Шунингдек, 650 мингга яқин битирувчиларимиз бор. Уларни иш билан таъминлаш ҳам муҳим вазифаларимиздан биридир.\nПрезидентимиз уларни иш билан таъминлашда муҳим вазифаларни белгилаб бердилар. Биринчиси, иш ўрнини яратиш орқали тадбиркорларга ёрдам бериш. Нима қилсакки, уларда янги иш ўрнини яратишга имкон пайдо бўлади? Бу борада тадбиркорларни ўқитиш, уларга грантлар жорий қилиш бўйича топшириқлар берилди.\n2019 йил давомида ташкил қилинган 23 мингга яқин тадбиркорлар бугунги кунда ўз фаолиятини тўхтатган. Мана шу тадбиркорларни ҳудудий ҳокимликлар билан биргаликда уларнинг муаммоларини ўрганиб чиқиб, ишга тушириш орқали ҳам иш ўрнини яратиш бўйича ҳам муҳим топшириқ берилди. Бундан ташқари, бугунги кунда давлат ташкилотларининг 1032 та биноси фойдаланмасдан бўш турибди. Уларни аукционларга қўйиш орқали сотиш билан тадбиркорлик фаолиятига йўл очиш муҳим масала ҳисобланади.\nЯна бир масала, ўз-ўзини банд қилиш масаласи, олдин 24 та йўналиш бўйича аҳоли ўз-ўзини банд қилиш билан шуғулланган бўлса, ҳозирда бу рақам 67 тага етди. Бугунги кунда 47 минг 300 нафар фуқаро ўз-ўзини банд қилиш бўйича рўйхатга олинган бўлса, йил якунигача яна 200 минг нафар фуқарони шу йўналиш бўйича бандлигини таъминлаш кераклиги қайд этилди".